text:
Den e ultimo 8 añanan e gobierno actual a inverti hopi placa pa embeyece nos pais, di cual por a uza e placa pa duna un mihor calidad di servicio na cuido mental y e problematica di adiccion. Consecuencia di esaki cu por a nota ta cu e problematica di adiccion a conoce un crecemento espantoso den e ultimo añanan, di cual ta hopi visibel den tur districto di Aruba.
Partido MEP ta tuma e problematica aki hopi na serio y lo contraresta esaki di tur angulo y riba tur nivel. Nos por a tuma nota cu tur proyecto di cual partido MEP a logra den nan gobernacion, lamentablemente e gobierno actual a destrui nan den e ultimo 8 añanan. Mas a un cuido di adiccion a bay di malo pa peor.
Nos di partido MEP ta realisa nos mes cu e problematica di adiccion ta uno bastante serio, complica y cu e solucion ta rekeri profesionalismo, sosten y energia di hopi. MEP lo percura pa e cuido necesario lo t’ey y lo ofrece esaki manera mester ta. Mundialmente (PAHO, WHO) ta considera adiccion un malesa cronico cu mester su atencion specifico pa loke ta trata e cuido. E gobernacion actual a considera adiccion como un problema hudicial y a ponele bou ministerio di Hustica, unda cu no a mira e persona cu un problema di adiccion como un pashent cu mester yudansa pa su malesa, sino como un persona cu ta un criminal. Prome cos cu partido MEP lo haci ta, trece e problematica aki bek bou di Ministerio di Salud. Asina nos lo decriminalisa e adicto. Un adicto ta un persona cu ta sufri di un enfermedad y mester trat’e manera un persona cu ta sufri di un enfermedad.
Mas a un e gobierno actual a kibra tur e lasonan cu MEP a percura pa Aruba tin cu e organisacionnan den exterior, por ehempel na Merca, esta UNDCP (United Nations International Drug Control Programme), cual a trece cu ne cu tur organisacion den exterior a perde nan confiansa den Aruba. MEP lo percura asina cu drenta den gobernacion pa trece bek y drecha tur e lasonan internacional riba tereno di adiccion.
Prevencion
Prevencion mundialmente ta conoci pa ta mas barata cu cuido clinico. P’esey mes MEP lo bin cu programanan riba tereno di prevencion, riba uzo/mal uzo di droga y alabes ta evita cu adiccion lo sigui crece na Aruba. Prevencion riba adiccion mester forma parti di curiculo den enseñanza.
Rehabilitacion
Nos lo percura pa un biaha mas e cadena di cuido den adiccion lo ta e ehempel pa cuido aki na Aruba, manera esaki tabata tempo di e gobernacion di MEP. Iniciativa priva, iniciativa publico lo wordo reenforsa. E cadena di cuido mester guia e adicto for di riba caya te na un ciudadano respeta y productivo den nos comunidad. Pa cu e ultimo aki lo pone prioridad riba e siguiente institucionnan:
Amplia e oficinanan di Consultorio pa Asunto di Adiccion den diferente bario (San Nicolas, Oranjestad, Santa Cruz, Noord); amplia instituto pa e personanan bou di curatela; bin cu institucion special pa esnan cu ta sufri un malesa psikiatrico y adiccion (double trouble);
introduci bek shelter pa esnan cu no tin lugar di biba y cu ta riba caya; bin cu un institucion special pa nos hobennan cu tin un problema di adiccion; amplia e cantidad di HALF Way House unda lo tin pa hende homber y hende muhe.
Educacion
Partido MEP lo garantisa e cuido y e servico pa esnan cu tin un problema di adiccion door di garantisa cu lo tuma profesionalnan den servicio riba dicho tereno. P’esey mes MEP lo educa y percura pa tur material y espacio pa nan por traha na un forma respetabel y profesional. Lo mester introduci un curiculo specifico riba tereno di psikiatria y adiccion na tanto Colegio EPI (sector Salubridad & Servico), como na Universidad (Bacholor in Social Work) pa e profesionalnan por brinda e guia y tratamento cu cada adicto mester. Alabes MEP lo precura pa tin her-, om- y bijscholing di profesionalnan trahando regularmente cu e personanan cu tin un problema di adiccion.
Partido MEP lo percura y ta garantisa cu salud mental di e pueblo Arubiano lo yega e nivel cu e mester ta y lo pone sin mas atencion na e problemanan relaciona cu drogadiccion. Nos di partido MEP y mi persona cu 33 aña di experencia riba cuido mental y adiccion, ta sigur cu e calidad di bida y prosperidad di e pueblo aki lo por bira realidad, ora nos drenta gobierno dia 22 di september binidero!


c: text/html

text:
Conferencia di Prensa YOG
Mainta a tuma lugar e conferencia di prensa oficial pa e weganan di Buenos Aires
Conferencia di Prensa Oficial pa loke ta e gran inicio di e Youth Olympic Games Buenos Aires 2018.
Awemainta Prensa International y nacional a haya nan acreditacion pa duna cobertura na Youth Olympic Games Buenos Aires 2018 esaki den e Villa Olimpico.
Mester bisa cu tabata tin hopi prensa mundial presente, hopi pregunta a ser haci na e comision organisador principalmente riba e Ceremonia di Apertura cu ta premira cu bira algo spectacular. Tambe un topico cu sigur interesantenta tabatabe oportunidad grandi pa e medayistanan di e YOG 2018. Tur e ganadornan lo bira prominentenan pa yega e Weganan Olimpico Tokyo 2020.
Argentina y mundo henter ta enespera pa e inicio di e evento multi-deportivo mas grandi den historia di e pais Argentina.

robotstxt: allowed

filter: keep


text:
Minister Camelia-Römer ke desaroyá Marie Pampoen.
Hopi habitante di área Boca Simon a topa Minister Suzy Camelia-Römer i Domeinbeheer. Den kuadro di desaroyo di kosta den área, e titular a opta pa topa ku e hendenan di bario. Riba invitashon di Minister Camelia-Römer, Minister Larmonie-Cecilia tambe ta'tei presente pa duna informashon i skucha preokupashon dje habitantenan. Domeinbeheer den kolaborashon ku e kompania MIC N.V. a diseñá un plan di desaroyo ku lo tuma 5 luna pa ehekutá. Durante e enkuentro a presentá e plan akí na habitantenan i a skucha kiko nan ta opiná i deseá pa kambia.
E plan ta konsistí di entre otro: un área kaminda por kumpra algu di kome i bebe; un sitio kaminda mucha i adulto por praktiká arte; un koredor ku ta forma e base prinsipal di e infrastruktura, un espasio pa por hasi komèrsio, tualètnan públiko, un ‘outdoor gym’ i hopi mas. Den esaki a tene kuenta tambe ku aspekto di vegetashon i naturalesa. Pa habitantenan tabata importante pa tin un sitio pa hóbennan por praktiká arte i desaroyá kontinuamente nan abilidatnan artístiko. Tambe a bin dilanti ku tin nesesidat pa mas iluminashon i seguridat den e área. Algu ku ámbos partido tabata di akuerdo kuné, ta desaroyo di un koredor na kosta. Esaki tambe ta parti di e plan aktual i sigur lo yuda pa tin mas moveshon i asina mas seguridat den e área. Awor lo duna espasio na habitantenan mes pa indiká ken ta personanan responsabel ku lo por yuda manehá e área. Di e forma aki ke garantisá ehekushon di e plan i mantenshon di òrdu.


text:
Direktiva i miembro nan di NAPB di kurason danki pa e rekonosementu.
Direktiva i miembro nan di NAPB di kurason danki pa e rekonosementu. Manera ma bisa den mi diskurso e plakat i rekonosementu mi ta ta tume den nomber di boso komo miembro. Ta boso a dunami e gran honor di por a presidi boso sindikato komo e presidente ku a sinta mas tantu tempu. Di kurason danki na kada un di boso komo miembro pero tambe na kada miembro di bestur, dagelijks bestur i kongreso pa durante di 9 aña i 2 luna a karga kumi. Un danki tambe na tur eks presidente di nos sindikato pero tambe kro nan Hyacint Melfor, Philbert Llewellyn Anto Emerenciana. Pero tambe mi no por keda sin menshona kro nan manera Nacho Ignacio i Wenny Calmes. Boso tur a yudami forma mi mes sindikalmente. Pero tambe na mi yunan, Cheska, Lies i Ganda mi kasa Jessyi mi famia ku a karga kumi
Echt mi ta hopi gradisido i no tin palabra pami por ekspera mi gratitut. Di kurason danki. Mi tei pa sigui kontribui.


text:
ORANJESTAD, Aruba
Parlamentario Endy Croes na final di 2019 a haci algun pregunta na FCCA pa asina por tin informacion mas alcaso y por compronde e tema di vivienda mas al fondo. Riba e pregunta cuanto peticion tin pa cas na FCCA nos a ricibi informacion cu e lista actual ta di 2500 peticion y esaki ta creciendo. Tambe a busca informacion cuanto di e peticionnan aki ta di personanan riba 60 aña. A resulta cu 726 peticion di e total di 2500 peticion ta trata di personanan riba 60 aña.
Tambe a busca informacion alrespecto un reclamo cu sa yega na Parlamento cu tin hende cu tin 10 aña en espera di un cas y tin otro cu menos aña ta haya promer cu nan. Berdad nos a wordo splica cu e wachtlijst ta uno largo pero tambe FCCA ta tene cuenta cu e situacion di cada caso y akinan mester bisa tin casonan cu ta sumamente urgente cu berdaderamente ta pasa bay mas dilanti den e wachtlijst. Esakinan ta casonan conoci como “schrijnend gevallen”.
FCCA a logra haci su maximo esfuerso den 2019 y a logra construi 202 cas di cual drentando e ultimo kwartaal 100 cas tabata cla y a wordo entrega y 102 cas tabata den e parti final di construccion. Den aña 2020 FCCA tin programa pa construi 200 cas atrobe. Pues nos ta papia di construccion di 402 cas den 2 aña (2019 y 2020). Esaki ta muestra cu e Gobierno aki tin e hende central y ta pushando den temponan dificil pa soluciona tur e problemanan hereda lo mas tanto posibel.
Alabes 1 di november ultimo mediante un Ley Landsverordening houdende afwijking van enkele Landsverordening in verband met de uitgifte in erfpacht van een aantal overheidspercelen met daarop gebouwde woningen, Parlamento a aproba e ley unda 512 famia adicional por bira felis door di pasa aktenan pa obtene nan propio cas.
Parlamentario Endy Croes a bisa cu tempran den aña lo pidi FCCA un reunion pa asina ricibi un otro update total di e maneho di FCCA y di e situacion actual y tambe pa keda monitor si tur cos ta cana di acuerdo cu plannan pa asina por alivia necesidadnan den comunidad mas tanto posibel.


text:
Kralendijk – Riba djadumingu 23 di mei a detené dos persona na Aeropuerto Internashonal Flamingo pa sospecho di tin den poseshon i/òf pa trafikashon di supstansia narkótiko. E detenshon a tuma lugá en konekshon ku un kòntròl konhunto di Koninklijke Marechaussee i Duana Hulanda Karibense.
Durante di e kòntròl a kontrolá algun persona dor di hasi uzo di un tèst di urina, loke ta indiká si posiblemente un persona tin droga den su kurpa. Di e personanan kontrolá, dos a tèst positivo. A base di esaki Duana a detené e personanan aki i a pasa nan pa Marechaussee.
Despues di detenshon tur dos sospechoso a koperá ku e kòntròl pa medio di un ‘bodyscan’, ku kua por mira si ta transportá droga den kurpa. Un persona a ser laga den libertat despues di e skèn, e di dos persona a keda den detenshon en espera di investigashon mas aleu.
Koninklijke Marechaussee i Duana Hulanda Karibense regularmente ta ehekutá kòntròl konhuntu na aeropuerto na Boneiru, ku komo meta identifiká i para kriminalidat ku ta krusa frontera. Koninklijke Marechaussee ta ehekutá e investigashon mas aleu riba enkargo di Ministerio Públiko.
Lesa tambe:
- Kuater grupo di mucha a sali pa Paraguay pa kompetí den Consejo Sudamericano de Deporte Consude
- Solamente por pasa angua kontra Korona ku sita
- Gang di arte: un trayekto artístiko pa hobennan lokal
- CBS: porsentahe di poblashon di Boneiru ku ta bou di e nivel di pobresa nashonal ta birando ménos
- Despues di un búskeda polis i wardakosta a haña dos persona di edat ku tabata perdí


text:
Ken nos ta?
Fundashon pa Konsumidó ta un organisashon independiente ku a wòrdu lantá na òktober 1975 dor di algun siudadano preokupá ku a sinti e nesesidat pa lanta un organisashon ku ta sali na interes i vanguardia di nos konsumidónan.
Komo organisashon independiente i sin meta pa hasi ganashi, Fundashon pa Konsumidó no ta mará na ningun ideologia polítiko òf interesnan komersial.
Nos meta ta un posishon independiente di e konsumidó, tantu ekonómiko, hurídiko komo sosial.
E punto sentral pa Fundashon pa Konsumidó ta “eskoho di e konsumidó”. Pa e konsumidó por hasi esaki e mester ta bon informá, bon eduká, sa kiko ta su deber- i derechinan i sa kiko ta e pasonan ku e por tuma pa duna balor na su derechinan komo konsumidó. Un konsumidó, independiente, konsiente di su poder i posishon!
For di aña 1984 Fundashon pa Konsumidó ta miembro di Consumers’ International, e organisashon madre di tur organisashon pa konsumidó na mundu.


text:
Oranjestad – Comision Celebracion Dianan Nacional (CCDN) bou auspicio di Ministerio di Cultura tur aña tin su preparacionnan pa e celebracion nacional aki. For di aña pasa nos pais mester a adapta na e situacion cu a presenta pa medio di un pandemia.
Pero no obstante esaki, no por pasa e celebracion di e aña aki sin mas. A traha riba diferente manera pa realisa e celebracion aki y danki na tur cu a uni forsa pa realisa un programa diferente. Realisacion di e dos Festivalnan di un Canto pa Aruba su Himno y Bandera den un forma virtual, Poeta di Patria (virtual), e buki di ‘Mucha Crioyo mi Ta’ pa tur scolnan basico di Aruba, e presentacion cultural (virtual) riba 17 di maart y e parti oficial di e acto protocolar na Plaza Libertador Gilberto F. Betico Croes, caminda lo hisa bandera den presencia di mandatarionan riba 18 di maart venidero.
Cual ceremonia lo ser transmiti den forma nacional. Celebracion di 45 aña di Himno y Bandera ta un aniversario importante pa conmemora y celebra nos simbolonan di identidad cu ta uni nos den un solo pueblo.
Himno y Bandera:
Hopi biaha nos no ta para un rato keto y refleha riba un transcendencia y lucha pa realisacion di e hecho aki. Paisnan grandi tur den nan historia esaki ta un lucha importante cu ta marca pa e logro di identidad y simbolo nacional di un pueblo. Sigur cu forsa y union den nacemento di un pais nobo.
Esakinan tabata pensamentonan cu vision y lucha pa logra e anhelo di un pueblo. Awe nos por ta orguyoso di nos simbolonan nacional y su logro.
P’esey riba e fecha di 18 di maart venidero hisa bo bandera sinti bo orguyoso di ta un Arubiano.
Tabata riba 18 di maart 1976, e bandera di Aruba a keda inaugural. Durante un celebracion grandi den Wilhelmina Stadion (awe Stadion Guillermo Prospero Trinidad) a hisa e bandera pa prome biaha y a toca e cantica ‘Aruba Dushi Tera’ como himno di Aruba.
CCDN a percura cu e celebracionnan aki por yega den cada hogar, establecimiento y negoshinan, companianan estatal, casanan di anciano, hospital, cerca studiante y esnan cu ta biba den exterior, na bo luga di trabou si esaki ta ser permiti. Pasobra e celebracion aki ta di henter pueblo di Aruba.
Comision Celebracion Dianan Nacional bou di auspicio di Ministerio di Cultura ta spera cu establicimentonan, oficina di gobierno, companianan estatal, negoshinan y tur casnan na Aruba decora, hisa su bandera di Aruba, den uniformidad demostra e union y celebracion di nos Dia di Himno y Bandera.


text:
E vacuna Bivalent di Pfizer ta ‘target’ subvariantenan di e variante Omicron cu ta circula y premirando e posibilidad cu fin di aña por trece aumento den casonan di COVID, DVG ta recomenda tur ciudadano cuminsando for di 12 aña cu tin minimo 2 vacuna caba ricibi pa busca nan vacuna Bivalent. E vacuna Bivalent lo wordo duna unicamente como Boostershot, esaki nifica cu pa por ricibi e vacuna e ciudadano mester tin minimo 2 vacuna ricibi caba. Ciudadanonan di 60 aña of mas cu tin 3 of 4 vacuna ricibi caba, tambe ta bin na remarke pa ricibi nan siguiente boostershot como e vacuna Bivalent.
E fecha y orario unda comunidad especialmente pariba di brug por acudi pa busca nan vacuna ta como lo siguiente:
- Stadion Joe Laveis na San Nicolas, dia 24 y 25 di november for di 8:00 pa 11:45 di mainta y atardi 1or pa 3:30.
Pa por ricibi e vacuna Bivalent e ciudadano mester presenta cu su carnet di AZV of
su AZV digital, su Aruba Health App, forma di identificacion (ID) y si tin ainda e pruebanan bieu di vacunacion.
Durante e dianan cu DVG ta vacunando den bario di San Nicolas cu e unidad mobil, prikpost DVG na Oranjestad lo ta habri tambe for di 8:00 pa 11:45 di mainta y atardi for di 1:00 pa 3:45.
Pa mas informacion:
Like nos Facebook page Directie Volksgezondheid DVG Aruba
Follow nos riba Instagram directie_volksgezondheid_aruba
Subi nos website www.dvg.aw
Yama nos na 2800101/5224200
Mail nos na servicio@dvg.aw


text:
Djabièrne 20 di sèptèmber 2019 ta e dia nashonal pa lidernan di krèsh, kual awendia nos ta yama trahado pedagógiko.
Na 2010 a dekreta e di 3 djabièrne di sèptèmber komo e dia nashonal pa trahadonan pedagógiko den sentro di akohida pa mucha.
Esaki komo muestra di apresio pa e profeshon trahado pedagógiko, pero tambe konsientisando huntu ku otro riba e tarea importante di eduka, disiplina i progresa.
E tarea prinsipal di e trahado pedagógiko ta pa kontribui na edukashon i formashon di nos chikitinnan kual ta nos futuro di mañan. Pero tambe hasi posibel ku mayornan por traha.
Na e momentu nan aki nos tin na Boneiru mas ku 40 sentro di akohida pa mucha di 0 pa 12 aña i mas ku 170 trahado pedagógiko.
Pa e selebrashon aki, Sentro Hubentut i Famia ta organisa un aktividat spesial pa tur trahado pedagogiko.
Komo invitado spesial lo bai tey sr Giovanni Eugenio (sigologiko laboral) for di Korsou kual lo bai hiba un kombersashon motivante tokante di forsa pa sobrebibi.
For di algun tempu kaba nos ta mirando diferente desaroyo pa loke ta trata akohida pa mucha. Gobièrnu den estrecho koperashon ku Sentro pa Hubentut i Famia, ministerio hulandes i huntu ku e sentronan di akohida pa mucha ta trahando riba mehorashon di kalidat, pa asina por ofrese nos muchanan di Boneiru un akohida ku ta sigur, pagabel i ku ta kontribui na bon desaroyo i formashon general di e mucha. Alabes e mehorashon di kalidat ta dirigi riba un miho traspaso di sentro pre-eskolar pa skol basiko, i pa por señala kaminda tin ku yuda e mucha mas trempan.
Skohendo e trabou komo trahado pedagógiko ta un vokashon ku bo ta eherse ku amor, pasenshi i dedikahon pa e mucha. Apesar di tur e luchanan, kontratiempo i eksigensianan nobo, tòg nos trahadonan pedagógiko a mustra di ta dedika i a persevera dunando tur ku tin pa por ofrese akohida pa nos chikitinnan.
Nos ke felisita tur nos trahadonan pedagógiko i tambe gradisi nan ku nan pashon, amor i dedikashon na nos muchanan. Sigi ku e bon trabou !
Na nòmber di Sentro Hubentut i Famia.


text:
Amen cu Sanger ta un novela skirbi pa e autor Joshuar Gomez cu a keda publica na aña 2020. Den 227 pagina e lector ta cera conoci cu e bida tristo, pero yena cu speransa di e protagonista Alex. E buki ta skirbi cu frasenan bunita y cu uzo di diferente simbologia y metafora. Den monologonan interior fiolosifcamente y poeticamente skirbi, bo ta siña conoce Alex cu su dudanan, insiguridad, anhelo y miedo pa tur e monsternan cu ta invadi su existencia. Di tal manera e escritor ta demosta cu berdaderamente e tin talento pa comberti texto den emocion. Su uzo di palabranan y frasenan, ta mustra cu e tin un bon conicimento di obranan y teorianan literario: e ta crea un tension y emocion mediante frasenan y structura di e novela.
Mi semper a sinti cu e peso di un palabra ta depende di e importancia cu abo ta dun’e. Tanten cu un palabra ta permanece tabu, abo ta esun cu ta sigui otorg’e espacio pa haci bo daño. Ami ta kere cu na momento cu bo tuma e palabra aki den bo posesion y normalisa su uzo, bo ta destrui e poder cu esaki tin den boca di otro (57).
Den 25 capitulo ta nara e storia di Alex unda cu e lector ta cera conoci cu e personahe aki, su famia, su bario y scol. E novela ta construi den un forma no-cronologio, uzando analepsis (flash-back) y monologonan interior. E storia tin un narado extradiegetico, pero tin fragmentonan unda ta parce cu bo ta scucha e bos di e escritor mes via di su pensamentonan. E titulonan di e capitulonan ta parce di ta citanan di un otro narado, kisas esaki tambe ta e bos di Alex manifestando su mes pa exigi su espacio? Di pagina 193 te cu 195 bo ta haya e protagonista mes ta tuma over e naracion y den e ultimo capitulo tin un carta di un di e personahenan. Di tal manera e autor ta keda hunga cu e perspectiva y structura haciendo uzo di diferente tipo di naracion. Door di e diferente linea di storia cu ta keda cambia, esaki ta bay intensificando e sintimento di e protagonista. Hasta tin un fragmento den e buki (pagina 219) saca di un parti di un corant cu ta enfrenta tanto e personahe principal como e lector cu un noticia inespera. Cu esaki e autor ta haci un referencia na un acontecimento real loke ta causa un chock na e lector cu ta cuminsa pone e novela den un otro perspectiva, keriendo cu no ta trata di ficcion, sino di un caso real. Esaki ta djis un otro wega of trampa literario di e autor?
Pa bo ta abiertamente diferente, bo mester acepta e riesgonan di un contraatake normativo constante (107).
Loke ta haci e novela interesante ta e difrente temanan cu ta un tabu riba nos isla. E tema principal ta e bida di un hoben homosexual y su desesperacion pa por forma parti di e sociedad cu ta keda rechas’e. E no tin un luga unda e por scapa di prehuicionan sofocante: na su cas e no ta haya ningun clase di cariño y na scol e ta obhetivo di burla, maltrato of un neglisha sofocante. Unda cu si e por sinti trankilidad, su propio pensamentonan ta keda torment’e. Banda di e tema aki, bo ta contra cu otro temanan clave den e sociedad local y den literatura Caribeño: machismo, alcoholismo, abuso domestico, discriminacion, indoctrinacion religioso, redo y trauma, pero no obstante e buki ta un ‘coming of age’ cu tin tambe e temaman di (buskeda di) amor y amistad.
Pero e ansiedad di ainda por, kier y mester mas, ta bula rond den shelo manera un warawara wardando e momento oportuno pa claba su pik den su curpa sin bida (72).
E fragmentonan explicito den un relacion homosexual ta algo unico den literatura di Aruba y e escena di erotismo pa Jesus colga na su cruz algo sumamente tribi y desafiante den literatura mundial. Esaki ta exigi curashi y ta kibra cu otro tabu mas existente riba e isla. E ta un drama social cu critica na un sociedad hipocrita cu prehuicio pa tur loke ta otro, diferente na e standard cu e isla mes a crea pa asina e por acomoda su mes, aunke e ta kibrando cu tur e reglanan di huminidad, discriminacion y respet a base di creencianan tradicional, religion, machismo y nacionalismo. E standard ta acepta maltrato, abuso, termento, exclusion y rechazo, pero tanten bo no ta homosexual. Esey ta e ‘malesa’ of ‘castigo’ mas grandi cu tin y ta haci bo e obhetivo di tur burla, maltrato y humiliacion permisibel. Otredad ta repugnante, p’esey ‘haci drechi’ y ‘bira homber’ ta e norma.
Cu su novela, e autor ta deconstrui e branding turistico di Aruba como ‘One Happy Island’, un mundo di fantasia cu ta e obhetivo di e habitantenan mes, scondiendo asina di e realidad cruel riba e isla.
Mi ta sinti comosifuera mi ta hogando den un estado di vigila constante, na unda mi ta rebiba trauma tras di trauma, bes tras di bes (198).
Gomez a bin cu un buki impactante y impresionante. Kisas e narado mester tabata menos explicito den e storia, laga mas espacio habri y mas misterioso pa asina e lector mes mester haci esfuerso pa saca su conclusion, keda den duda y frustra cu e imposibilidad di sa tur cos. E novela ta basta cera y concreto, pero logicamente esaki ta trata di un preferencia literario.
Amen cu Sanger, Joshuar Gomez
Red Soil Publishing, Den Haag, 2020


text:
“Cu esaki mi kier mustra cu nos por y nos ta hacie y cu e cifranan aki ta disponibel pa tur hende”
Parlamento otro siman lo trata presupuesto di pais Aruba. Pa esaki, Prome Minister Evelyn Wever-Croes a presenta y publica Relato Anual 2021 di su ministerio. Den e prome capitulo di e relato, Prome Minister ta elabora riba e gastonan di su Bureau. Prome Minister a ilustra den un grafico e gastonan y cantidad di persona cu ta labora na su ministerio. Den esaki por nota e comparacion entre e Prome Minister anterior y Prome Minister actual considerando un abuso loke tawata sosode bou di e ministernan di e gobierno anterior.
“Mi ta kere ta bon pa tur hende recorda di unda nos ta bin. Ora nos a drenta Gobierno nos a mira e abuso cu tabata tuma luga pa loke ta personal na bureau di ministernan”, Prome Minister a expresa.
Personal di bureau:
Na momento cu señor Mike Eman a sali for di Gobierno, el a laga 147 hende riba payroll di su bureau. Algo cu ta parce imposibel pone 147 traha den oficinanan riba e piso di e prome mandatario pasobra no tin suficiente luga pa tanto hende asina. Gabinete Wever-Croes a dicidi cu ta limita e personal di bureaunan na un maximo di 25. Na aña 2021, Prome Minister a traha cu 21 hende.
Gastonan di bureau:
E gastonan di señor Eman tabata di 147 y Prome Minister Wever-Croes di 21 cu ta un diferencia grandi den cantidad di personal pero sigur tambe den cantidad di placa. Bahando e cantidad di personal, bureau di Prome Minister Wever-Croes a spaar Awg 8.9 miyon den un aña so.
Tambe tin otro gasto entre otro di biahe, di promocion y di autonan cu ta wordo leased. Aki tambe tin un diferencia di mas di 1 miyon florin menos pa bureau di Prome Minister Wever-Croes.
Apesar cu tabata tin inflacion den temponan aki, asina mes contando e dos categorianan aki hunto, e ministerio di Wever-Croes a spaar 10 miyon florin den 2021 cu locual e ex prome mandatario di e gobierno prome tabata gasta. Si coy esaki na un promedio di 4 aña, e ta un total di 35 pa 40 miyon cu e ministerio di Wever-Croes a gasta menos cu e ministerio anterior di e Minister President.
“Cu esaki mi kier mustra cu nos por y nos ta hacie y cu e cifranan aki ta disponibel pa tur hende”, Prome Minister Evelyn Wever-Croes a enfatisa.
Pa lesa e relato amplio riba e topico di personal y gastonan di e bureau di ministerio di Prome Minister Wever-Croes y compara esaki cu e bureau di e ex Prome Minister, por bay riba e website ‘Prime Minister’s Office’ pmo.arubagov.org of por solicita pa ricibi e relato anual via un link via email. Por haci esaki via pagina di Facebook Gabinete Wever-Croes.


text:
DIMAS ta anuncia cu lo cuminsa atende cu clientenan riba diaranson 22 di juli pero ta solamente pa personanan cu tin un cita pa entrega peticionnan y cu no a entrega nan peticion di forma online caba.
Desde mitar di maart, di e aña aki, DIMAS a bin ta ofrece servicio pa entrega peticion di permiso di forma digital a traves di un formulario online. Nos a ricibi hopi feedback di clientenan unda cu nan a duna di conoce nan experiencianan cu e forma di entrega peticionnan online.
Esaki a conduci cu nos a adapta tanto e formulario, comunicacion y e instruccion pa e cliente con e por introduci su peticion di forma exitoso. Pa algun cliente e forma di entrega peticionnan online ta keda un barera unda cu DIMAS despues di evalua diferente puntonan di atencion a dicidi di habri su portanan pero solamente pa e clientenan cu tin cita pa entrega peticion di permiso cu no a entrega esakinan online riba e dia y e orario di nan cita.
Personanan cu lo acudi na e cita na DIMAS pa entrega peticion mester tene na cuenta cu:
- Mester atene nan mes na e medidanan di protocol di sanidad y sigui instruccion duna door di e personal di seguridad.
- Distanciamente social y pa e motibo aki ta acepta solamente un persona pa cita, sea ta e persona cu ta haci e peticion of un representante di famia cu autoridad pa representa un mucha. Den caso cu ta trata un famia, lo acepta un solo persona paden.
- Mester tin tur documentonan necesario pa nan por entrega nan peticion manera tabata e caso prome cu e crisis di COVID-19 a yega Aruba. Den e caso aki nan lo mester download y print e aanvraagformulier for di riba e website di DIMAS, yena esaki, firme y entreg’e cu tur otro documento rekeri segun e checklist corespondiente.
- E personannan cu lo ricibi ayudo personal, ta esnan cu tin cita riba e dia y e orario stipula y cu no a yena e e-form ainda. Personanan cu yega laat na e cita of cu a yena e formulario online caba tampoco lo por drenta.
- Mester yega 10 minuut prome cu e cita y lo pasa inspeccion (sanitize man, tuma temperatura, mester trece nan mesun mondkapje). Den caso cu nan temperatura ta halto of no a trece un mondkapje no lo por drenta.
- DIMAS lo ta habri solamente pa atende cu e personanan cu no a of por haci e peticion online y pues lo no por atende cu tramitadornan/ consultants. Tramitadornan of consultants por sigui manda e peticionnan online.
E unico servicio cu DIMAS lo bay ofrece pa su clientenan di forma fysico ta e servicio pa entrega e peticionnan riba e dia y orario di e cita solamente pa personanan cu no a entrega e peticion caba di forma online.
DIMAS ta pidi su clientenan pa tene na cuenta cu durante di e cita no por pidi niun otro servicio manera buska permiso, entrega apelacion etc.
Nos ta encurasha tur persona cu por entrega nan peticion online pa sigui haci uzo di e servicio aki pa asina evita aglomeracion di personanan na oficinanan di DIMAS. Tur otro servicio lo continua di forma digital via di e e-helpdesk riba e website di DIMAS www.dimasaruba.aw.


text:
Nicole Hoevertsz contento cu ATA
Tanto Comite Olimpico y Aruba Tourism ta kere den excelencia
Secretaria General di COA, Sra. Nicole Hoevertsz
“Tanto Comite Olimpico y Aruba Tourism ta kere den excelencia, ta kere den promove y hasi mihor di locual nos ta hasi awe”.
Secretario General di Comite Olimpico Arubano y vice presidente di Comite Olimpico Internacional, sra. Nicole Hoevertsz, tambe a dirigi palabra na e ocasion di e firmamento di partnership entre COA y ATA.
Segun sra. Hoevertsz ambos instituto ta para pa promove excelencia. ATA ta hasi esaki den turismo na un forma excelente y unico, unda Aruba rond mundo no mester di introduccion. COA na su turno ta aspira y purba na hasi esaki atrabes di deporte.
“Mi ta bisa concientemente cu COA no ta un organisacion deportivo, nos ta un organisacion cu ta purba na crea un mihor sociedad, mihor sernan humano, atrabez di deporte y esey nos ta logrando cada biaha mihor. Awor cu a formalisa e acuerdo aki, ATA y COA lo sigui traha hunto pa logra hisa e nivel cada biaha mas den deporte.
COA y su atletanan ta representa Aruba hopi bes den exterior. Nos atletanan ta e embahadornan di Aruba den exterior. Nan ta atletanan hoben, positivo y yen di optimismo, cu ta traha duro pa logra bon resultado den deporte. Nan ta representa nos pais tambe riba e plataforma deportivo mas grandi na mundo, esta e Weganan Olimpico. Particularmente e ceremonia inaugural ta wordo presencia y admira pa mas di 3 biyon di hende rond mundo. Pa e motibo aki tambe COA ta dedica asina hopi atencion na e uniform di e Weganan Olimpico. Cada delegacion di Aruba cu ta participa na weganan regional, continental y mundial ta bisti e nomber di Aruba orguyosamente den lomba y riba cada ‘item’ di e uniform. Esaki ta e logo oficial di ATA cu pa basta aña caba COA ta hiba tur caminda den exterior”.
Un otro ehempel di e cooperacion entre ATA y COA ta e logo oficial di COA, cu a wordo diseña pa e agencia creativo di ATA. For di aña 2016 e logo aki ta identifica Comite Olimpico Arubano tur caminda cu nos bai.
E intencion ta pa e proximo añanan COA sigui inverti den e recursonan mas importante di nos pais, esta e recursonan humano. COA ta kere hopi den esaki, caminda ta dunando hopi atencion na e atletanan, entrenadornan, dirigentenan y organisacionnan deportivo. Asina aki COA ta kere cu ta creando un mihor Aruba.
Segun Nicole mes a bisa; “Mi ta kere cu cada Arubiano riba e isla aki lo ta contento cu esaki, esta cu a trabes di deporte ta crea mihor ciudadanonan y un mihor pais. COA ta sumamente feliz cu e partnership aki, cu lo ta beneficioso pa ATA y sigur tambe pa COA y nos miembronan”.


text:
Aruba College Fair Foundation ta anuncia cu diabierna y diasabra, 13 y 14 di november lo tin pa prome biaha e Aruba Virtual College Fair. Semper e college fair tawata den persona pero pa rason di e pandemia, un otro solucion mester a wordo busca pa toch brinda e studiantenan e informacion importante cu nan mester pa tuma decision. Participacion ta gratis pa tur studiante.
E Feria lo tuma luga di 8AM pa 8PM. Presente lo tin colleges y universidadnan conoci pero e pandemia a trese oportunidadnan nobo pa scolnan cu antes no lo nunca por a bin Aruba. Esaki ta un desaroyo toch positivo y a trese mas variacion pa nos studiantenan.
Pa un lista completo di cua scolnan lo ta presente, studiantenan por bishita nos website: arubacollegefair.com
. Pero tin representacion di e siguiente paisnan aki: Aruba, Abu Dhabi, Barbados, België, Canada, Merca, Panama, Spaña, Swisa,
Pa participa, studiantenan mester registra y sign up pa e sessionnan/presentacion di e scolnan ta ofrece riba e plataforma virtual. Scolnan na Europa lo tin sessionnan primordialmente parti mainta y scolnan den nos region, lo tin sessionnan henter dia.
Nos ta invita y urgi tur studiante pa probecha di e oportunidad cu ta wordo brinda na nan pa nan por haya e informacion di estudionan, costonan, procedura di aplicacion y otro informacion valioso cu nan mester. Tambe lo tin presentacion di oficialnan gubernamental di Merca y Canada relaciona cu aplicacion pa visa di studiante pa e paisnan aki.
Deadline pa studiantenan registra pa participacion na e Feria ta dialuna, 10 di november. Studiantenan por registra via nos website: arubacollegefair.com
y klik riba Student Registration y sigui instruccionnan di registracion. Ta importante pa e studiante sign up pa e sessionnan tambe sino e lo yega e plataforma sin session pa drenta.
Aruba Virtual College Fair 2020 ta warda tur studiante pa e oportunidad aki!


text:
ORANJESTAD, Aruba
Dialuna mainta a habri cu un tristesa mirando e vandalismo intencional a tuma luga na scol di macuarima. Brandweer mester a traha duro pa combati e candela den dos lokaal na e scol. Polis tambe a presenta, recherche y departamento forensico pa asina mira kico nan por encontra pa asina yega na e malechornan. Sinembargo apesar di tur cos tin imagennan y tambe diferente evidencianan cu e malechornan a laga atras cu por yega na nan. Scol di Macuarima actualmente no ta funcionando mirando loke a pasa , pero e perdida cu e scol a hiba na e dos klas nan aki ta hopi. Director di Macuarima School Sra. Rachelle Croes Caster ta duna di conoce cu lo mester bay drecha e dak di e scol, busca bukinan nobo ,schrifnan, material di maestronan, mesa stoel y articulonan personal cu e maestro nan mes ta cumpra pa haci e scol agradabel pa e muchanan tambe a bay perdi. Mirando loke a pasa dos otro scol a duna nan cooperacion y cu lo pone espacio disponibel pa tuma e muchanan di e klasnan cu a kima temporalmente pa asina e muchanan no wordo perhudica y ricibi nan lesnan cu nan tin mester. Coleganan di scol basico di SKOA tambe mesora a brinda apoyo na e muchanan pa materialnan cu nan tin mester. E siman aki lo keda trata e situacion unda cu lo mester atende cu e situacion di coriente na scol Macuarima pa asina e 8 klasnan cu a keda por sigui haña les normal na scol. Director di Scol Macuarima ta spera di curason cu e renobacion keda cla mas pronto cu ta posibel pa asina e muchanan por bin nan scol bek. Director di Scol di Macuarima ta kere ta importante pa keda educa nos muchanan pa cuida nan scol , duna balor na loke ta di nan. Aki na Aruba enseñansa casi nos por bisa cu e ta un previlegio akin a Aruba, nos por bisa cu nos ta bendiciona aki cu nos tin enseñansa pa nos muchanan y varios oportunidad pa nos muchanan.


text:
KRALENDIJK- Riba djabièrne un grupo di boluntario a yuda Elsmarie Beukenboom ku su proyekto di Reforestation Project Klein Bonaire pa prepará pa plantashon di mas palma na Klein Bonaire.
Algun tempu pasá Beukenboom a anunsiá e intenshon di bai planta no ménos ku 500 Palma di Kabana na Klein Bonaire. E Palma di kabana (Sabal Palm) ta un sorto di palma ku ta endémiko na Boneiru. Esaki ta nifiká ku ta un tipo di palma ku ta di Boneiru originalmente.
Klein Bonaire Reforestation Project ta un proyekto den kua Beukenboom, BonBèrdè i STINAPA Bonaire ta kolaborá pa logra konbertí Klein Bonaire den un área mas bèrdè. Den pasado a planta diferente palu di fruta, ku a kondusí na mas para ku ta brui riba e isla.
Preparashon
Plantamentu na Klein Boneiru no ta fásil. E boluntarionan a traha riba trahamentu di buraku pa prepará e plantamentu di e palmanan. Tambe a trese bòter di awa ku a pone banda di kada buraku, pa por muha e palmanan te dia nan ta sufisientemente fuerte pa sobrebibí riba nan mes.
E boluntarionan ku a duna un man tin eksperensia ku plantamentu di Palu di Mangel na kosta di Boneiru, bou di e nòmber mangrove maniacs.


text:
Kralendijk- Delphins ta kontentu ku e promé eksperensianan fungiendo komo un asina yamá hotèl di kuido na Boneiru. Resientemente a risibí algun habitante di Kas di Kuido i tambe 1 persona di hospital.
Den e akuerdo entre Mariadal i Delfins, sierto hende ku mester di kuido por hospedá na e hotèl. E dos partidonan ta mustra ku esaki por intensivá turismo médiko na e isla. Delfins ta enfatisá ku no ta trata di pashentnan ku tin Covid.
E hotèl tin dos personas spesial enkargá pa kordina wespetnan ku tin mester di kuido, den persona di Danielle Geenevasen i Niels Sevenhuizen. Ámbos persona tin eksperensia den kuido.


text:
Pa esnan cu kier sigui nan estudio por haci esaki pa registra na www.avondmavo.com pa wak e informacion completo y rekisito pa por drenta pa haci nan examen di avond mavo.
Sra. Nathaly, docente di avond mavo. Pa por registra por haci tur cos online, ID valido, paga 25fl na banco y upload e documento online. E toets mes lo tuma luga 21/22 di april por yama pa reserva.
Na july e aña escolar lo cuminsa, ta pidi pa esnan cu inscribi por prepara pa nan rekenen y hulandes pa asina por pasa nan test. Tin interes pa esnan cu kier sigui nan estudio cu no a caba of a caba un EPB.
E ta bisa cu e oportunidad ta di hoben di 16 aña di edad y persona te cu 60 aña di edad, pero ta ripara cu e interes ta mas pa edad entre 18 te cu 25 aña di edad.
Ta conoci tambe cu idioma Hulandes no ta un idioma popular, anto esaki ta trece un reto, pero ta pidi pa preparacion y cu nan lo haci uso di un woordenboek, pero ta keda na tur alumno
Pa motibo di pandemia, hopi cos mester a cambia y desaroya pa haci esaki posibel. Sinembargo a bay cu tur e reto y ta sigui avansa pa yuda e studiantenan. E ta bisa cu e studiante por busca online caminda e por prepara bon pa yuda su mes.
Cu e forma aki nan kier duna e flexibilidad pa esnan cu kier avansa den estudio y tin un miho oportunidad. Nan kier duna e guia necesario pa asina e studiante por tin exito den bida.


text:
Pa despues di 8:30pm, Censo a publica. e resultado di e firmanan pa partido por participa den eleccion 25 di juni 2021. E prome partido cu a logra esaki den un solo dia, tabata partido MAS cu a yega na 587 firma.
Lider di Partido MAS, Sra.drs. Marisol Lopez-Tromp, ta agradecido cu tur esnan cu a deposita e confiansa pa firma pa nan partido asina por sigui cu nan campaña pa yega e dia di eleccion 25 di juni.
Sra. Lopez-Tromp a bisa cu e sosten aki por mira cu ‘pueblo kier un cambio’. For di 10 di mei te cu 18 di mei, tur e otro partidonan tin cu yega 587 firma pa asina por bay na e siguiente stap. Awe, 11 di mei lo warda e otro resultado pa 8:30pm di e otro partidonan.


text: Dialuna mainta a drenta informe di un accidente frontal basta pisa, mesora a dirigi tanto polis como ambulans na e sitio. Un ambulans cu tabata hibando e dama herida na e accidente mas tempran a para pa duna prome auxilio y pa wak e situacion pa manda otro ambulans pero ningun di e 2 chauffeurnan tabata desea atencion di ambulans y e ambulans ey a sigui su caminda ya cu e tabata tin un ptro paciente abordo. Un rato despues un otro ambulans a yega pero aki tampoco ningun di 2 tabata mester di ambulans. Na yegada di e patruya a bin compronde cu aki ta trata di un accidente unda cube Chevrolet Aveo biniendo for di pabao a malcalcula e velocidad y distancia di e Hyundai Santa Fe di direccion contrario y a bira na man robez dilanti e Santa Fe y nan a dal basta duro den otro y ambos vehiculo a ricibi hopi daño. Na dado momento e chauffeur di e Aveo a cuminza keha di dolor y e ora ey a yama ambulans p’e.


text:
Letranan di Tumba ganadó, "Rement'é Man'é Den S.U.B.T." (VIDEO)
LETRANAN Amos Balentien - “Rementé Man’é Den S.U.B.T.” DEJAVÚ Komposishon di Amos Balentien ku areglo di Derrel ‘Titi’ De Palm i Dwight Leoneta.
Atele a jega
Karnaval a yega
Festival i Tumba
Tur hende ta den ambiente (2X)
Manera semper ora ke fiesta ki presentá
Kada bia di nobo mita keda asombrá (babuká impreshoná)
Dje gran poder kubo tin pa uni e pueblo akí.
Atele a jega
Karnaval a yega
Festival i Tumba
Tur hende ta den ambiente
Promé ke yega mi ke bisa 2 pida kos
kumi tin wantá nami pober kurason
e kurason yen alegria, kargá ku energia
no por sinta un dia mas (mirando e fiesta ki bai asina)
Foi tempu mi a tende e historia nan di Subt
ta riba nan ma keda papia promé mi drumi
sin kita krédito di nos generashon
(nos ta biba un bida yen limitashon)
(mi no sa dikon)
Kos nan grandi nos a imitá
I punto klave nan nos a lubida
Kon porta tin hende aki den ku sapatu haltu
Tin hende para trai heki
Kara sera no por
Bon por gosa mane den Subt
Kon porta tin hende aki den ku sapatu haltu
Tin hende para trai heki
Bo pia ta primi no por
Bon por gosa mane den Subt
Awel mi pueblo mi ta retabu
Ban rementé mané den Subt 2x
Tata di tumba ta warda rementé mané den subt 6x
E ke mira nos di awo hasi nos kos
Waya waya kalumba be dje dòkter tumbero
Ora ke trèin di Saab a pasa tur hende a buladen
Ta ki falta nos ku nos no por imité?
Ban rementé mané den Subt rementé 1x
Soño ta pòrnada, unta kosta nada pa bo por soña (Mita jamabu afó)
pabo baila habri afó
rementé kumi
ban kumi, ban
mane den tempu di Subt
Festival Centre tei bira
fanatiko loyal
nan ta baila sin igual
baila habri afó
gosa dje bida
baila habri afó
portá un be ta weró
ban rementé kumi
ban kumi ban
rementé kumi
ban kumi,ban
e flùit ta anunsia prie prie priet 4x
e goso dje Pueblo
e flùit ta indiká ku tin fiesta den e pueblo
Kick
mita baila kubo
bota baila kumi
bota baila kune
nos ta baila nos tur
mita baila kubo
bota baila kumi
bota baila kune
nos ta baila nos tur
man na laira
ban kumi ban
Brievengat I besindario tei sintie
Furia di 80
Fanatiko di tumba
Ta gosa sin igual


text:
SCHIPHOL – Dick Benschop ta haña un di dos termino komo direktor di Schiphol Group. Esaki e hunta di komisario di e aeropuerto hulandes a disidí. Ku e nombramentu aki, Benschop lo keda direktor te ku promé di mei 2026.
Benschop a kuminsá komo direktor di Schiphol Group dia promé di mei 2018, kaminda ela sigui e direktor anterior Jos Nijhuis. Promé ku esaki Benschop tabata, entre otro, direktor di asuntunan eksterior pa Partij van de Arbeid.
“Mi ta masha honrá ku e konfiansa den mi i tambe kontentu di por sigui forma parti di e tim di Schiphol”, asina Nijhuis a bisa. Nijhuis a bisa tambe ku e ta sumamente motivá pa sigui guia e rekuperashon di e aeropuerto despues di Covid.
Liderazgo ekselente
Segun Louise Gunning, presidente di e hunta di Komisario, Benschop a liderá Schiphol di un manera ekselente den añanan tras di lomba. “Den añanan binedero lo tin hopi énfasis riba kalidat pero tambe sostenibilidat di e aeropuerto. Esaki lo determiná e direkshon ku nos ta bai den e añanan ku ta bin aki”, asina Gunning a bisa.


text:
Kon pa manda notisia i material konfidensial pa nos periodistanan
Bo tin un tep of material sensitivo ku bo ke kompartí ku Deporte Awe? Nos ta ofresé diferente manera pa kontaktá nos periodistanan.
Regularmente nos ta revisá lo ke keda someté, pero paso nos ta risibí un gran kantidat, nos no por respondé of investigá tur tep.
Pa komunikado di prensa hasi uso di e formulario na final di e paginá aki of manda esakinan na notisia@deporteawe.com. No usa e kanalnan aki bou pa komunikado di prensa.
Kiko ta un bon tip
Un bo tep ta konsistí di diferente komponente. Dokumentashon of evidensia ta esensial. Spekulashon no ta subi na e nivel di un tep. Un bon tep notisioso mester artikulá klaramente un problema. Ta spesífiko. Finalmente, e tep mester ta notisioso. Tepnan mester ta di interes periodístiko, kier men nan mester konserní problemanan sistemiko ku ta aktual i di interes públiko amplio.
Ehèmpel di un bon tep:
Ata evidensia ku un representante deportivo ta kibrando ku lei.
Ata prueba ku e organisashon deportivo aki ta traha di forma no étiko.
Promé bo tuma kontakto
Kòrda ku no tin ningun método ku ta kompletamente sigur i e medidanan ku bo tin ku tuma ta dependé riba kuantu anonimidat bo mester. Promé usa kualke un di e aplikashonnan of métodonan aki, konsiderá tuma algun medida di prekoushon èkstra, inkluso: konsiderá si bo netwerk ku bo ta usa por wòrdu usa pa identifiká abo of bo aktividat; usa un “web browser” of “operating system” sigur; kita opshonnan ku ta warda bo informashonnan riba servisionan di “cloud”; i evitá di usa kuentanan of ekiponan mara na bo nòmber, email of number di telefòn.
Freedom of the Press Foundation (FPF) ta ofresé guia mas detayá dirigí riba mantenshon di privasidat i anonimidat.
Email regular ta kumbiniente pero no sigur. No usa email regular si bo informashon ta sensitivo of si bo ta prekupa pa algun hende sa kubo ta un fuente.
Pa tepnan sensitivo, bo por manda email “encrypted” ku Pretty Good Privacy (PGP). Tene kuenta ku miéntras e kontenido di email ta “encrypted” ku PGP, metadata – manera informashon di ken a manda e email of risibi’e, orario i tema – no ta “encrypted”. Kòrda ku hopi provedor di email ta warda bo mensahenan te ora bo instruí diferente.
Diferente ekstenshon di browser, manera Mailvelope, Enigmail i Flowcrypt, ta hasi fasil pa usa PGP ku provedornan di email eksistente, manera Gmail. Bo por usa tambe ProtonMail, un provedor di email ku ta usa PGP.
Pa anonimidat adishonal, krea un email adrès dediká pa komuniká ku nos.
Email adrès: tips@deporteawe.com
ProtonMail adrès: deporteawe.tips@protonmail.com
Yabi públiko: 259A 10E6 C6DA DD05 0F36 B5B1 6DC6 0EED 579B 6E07
Signal
Signal ta un aplikashon (app) gratis ku ta laga usadónan traha i manda yamadanan sigur i mensahe di teksto, imagen i video ku ta destruí su mes despues di tempu. E protokòl di Signal ta “end-to-end encrypted”, loke ta nifiká ku solamente esun ku a manda i e resipiente por aksesa e kòmbersashon. Signal ta warda algun informashon di bo, inkluso bo number di telefòn, ki dia bo a suskribí i ki dia bo tabata ultimo aktivo, pero e no ta warda metadata di bo komunikashonnan. Si bo no konfigura Signal pa destruí bo mensahenan e ta warda esakinan outomátikamente.
Pa anonimidat adishonal, konsiderá un number di telefòn dediká pa usa ku Signal. Bo por hasi esaki pa medio di diferente servisio, manera Google Voice, Skype of Twilio, of bo por kumpra un SIM card adishonal.
Number: +1 (571) 306-0866
WhatsApp ta un app ku ta sigurá yamada i mensahe di teksto usando “end-to-end encryption” i ta lagabu kita mensahe ku bo a manda asta despues ku e a wòrdu lesa. Doño di e app ta Meta, ku tambe ta doño di Facebook i Instagram, i ta retené un kantidat signifikativo di metadata riba bo kòmbersashon. Sin embargo, Whatsapp ta bisa ku nan, ni tampoko otronan, por mira kòmbersashonnan priva di usadónan.
Pa anonimidat adishonal, konsiderá un number di telefòn dediká pa usa ku Signal. Bo por hasi esaki pa medio di diferente servisio, manera Google Voice, Skype of Twilio, of bo por kumpra un SIM card adishonal.
Number: +1 (571) 306-0866


text:
Rennox Calmes, parlamentario di Kòrsou, a okashoná un momento remarkabel den Tweede Kamer (parlamento hulandes). El a kritiká severamente ku no tabatin un intérprete presente na un deliberashon i pa basta minüt a tene su spich na papiamentu.
E parlamentonan di Aruba, Kòrsou, Sint Maarten i Hulanda ta na Den Haag pa papia tokante e futuro di Reino. Nan ta papia entre otro tokante partisipashon na demokrasia i e pasado kolonial.
“Ta esaki mi ke men ku défisit demokrátiko”, e miembro di Staten Calmes (Trabou pa Kòrsou) ta bisa na papiamentu. “Pakiko nos no tin un intérprete aki pa komuniká i papia tokante e tiponan di tema aki?”
“Sint Maarten i Hulanda por papia nan propio idioma aki. Mi ke papia i ekspresá mi mes den mi mes idioma.”
“Na e Ipko anterior kaba mi a pidi un intérprete. Sint Maarten a regla esaki mésora. Esaki ta sosodé kaba na parlamento oropeo.
Mirada iritá
Presidente di Ipko i miembro di Tweede Kamer Mariëlle Paul (VVD) a duna Calmes e oportunidat pa minütnan largu papia na papiamentu. “Esaki no ta korekto”, e presidente di Ipko ta reakshoná. Serka e delegashon por a mira algun mirada iritá.
“Esaki kisas por ta difikultoso pa boso, pero pa mi tambe ta fèrfelu pa mi pretendé ku mi por papia boso idioma mes bon”, Calmes ta tira bèk. “Laga nos ban serio.”
“Ta bon ku e presidente a dun’é espasio, pero esei ta un ehèmpel di e inkonbeniensia”, e miembro di Kamer di D66 Jorien Wuite ta reakshoná ora nan a kaba. “E pregunta tabata bon kla tambe: esaki tin di haber ku e défisit demokrátiko ku bo no por ekspresá bo mes? Ku kisas ta ku esei bo tin un atraso di 1-0?”
Sosten for di Aruba i Kòrsou
“Nos a palabrá esaki na e presidensia na mei i Hulanda a indiká di prosedé ku esaki”, e Presidente di Staten kurasoleño Charetti America-Francisca ta reakshoná. Mi tambe ta bai pèrkurá pa tin un intérprete.”
“Mi ta komprondé su punto masha bon”, e ta bisa. “Pero lo mi a hasi e statement algu diferente. Mester respetá su deseo sí, pasobra no ta tur hende por ekspresá nan mes bon na hulandes òf ingles.”
“Mi ta sinti mi mes personalmente responsabel pa sostené e inisiativa aki”, e miembro di Staten arubano Shailiny Tromp-Lee (MEP) ta bisa. “Idioma hulandes no ta di nos, pa algun hende e ta forma un barera pa trese nan pensamentunan i argumentonan dilanti. Esei bo no ke tin durante di debate ku ta asina importante pa nos paisnan.”
“Si nos por pèrkurá pa tin tur sorto di teknologia moderno, nos por pèrkurá pa un intérprete tambe. Esaki nan ta hasi tur kaminda na mundu kaba.”
E a ekspresá e deseo pa papiamentu mas bia kaba
Pakiko esaki no ta reglá ainda. Esaki no ta bira kla, ku eksepshon ku lo ta un asuntu di sèn. E gritu pa por hiba palabra na papiamentu a zona mas bia serka Ipko. Defuntu Helmin Wiels (PS) di Kòrsou a hasi e apelashon aki kaba na 2012.
Kon mester solushoná esaki?
“Kon mester solushoná esaki mi no sa”, Wuite (D66) ta reakshoná. “Pa bisa ku nos ta bai sinta ku intérprete, esei mesora tin konsekuensha finansiero. I e ora ei nan mester ta ingles, papiamentu í hulandes?”
“Mi no por papia pa e presidio, eseinan ta e representantenan di pueblo di e kuater paisnan, ta nan mester papia tokante esaki. Tambe ta na kada anfitrion pa bisa si bo ta hasi esaki. Pasobra esei ta nifiká ku si bo tene Ipko na Kòrsou, e konsekuensianan finansiero ta ei.”
“Pero mi ta haña berdaderamente importante pa pone e pregunta riba mesa. I e ta pertenesé na loke nos ta bai palabrá: e pasado kolonial.”


text:
KRALENDIJK- Daisy Coffie a saka un komunikado basta skèrpi, poniendo minister Kasja Ollogren na su lugá pa loke ta trata su ‘sugerensianan’ pa baha gastu di entre otro koriente i awa na Boneiru.
“Na Boneiru nos ta konsiente i ya pa añanan nos ta hiba kampaña den nos komunidat pa spar mas ku ta posibel riba uso di energia, esta riba uso di awa i koriente. Pues riba su mes e minister no mester manda nos hendenan bai baña ménos ni uza ménos èrko”, asina Coffie ta bisa.
Ademas, segun Coffie, e minister ku e deklarashonnan ta demonstrá di no tin konosementu di nos situashon klimatológiko kaminda temperatura di 33 grado pa dia ta algu normal den nos ambiente. “Freska nos kurpa te dos biaha pa dia ta parti integral di nos bida diario i sende èrko òf pone un fèn ta nesesario sigur na ora di drumi pa nos hendenan tin un deskanso físiko i mental pa tur dia lanta di nobo ku energia i ehersé nan labor””, asina Coffie ta bisa.
Opstakulo
Coffie ta mustra tambe ku ta e mesun Hulanda a rekonosé ku e temperatura haltu ta un opstákulo pa nos muchanan por siña den un ambiente di lokalnan kalor i a opta pa pone èrko den tur klas aki na Boneiru. “Loke mi ta haña mas importante ta ku e minister mester sa ku gabinete Rutte, di kua minister Ollongren ta forma parti di dje a komprometé su mes pa rebahá e gastunan haltu di kosto di bida i di hasi negoshi na Boneiru. Sekretario di estado Tamara van Ark dia 10 di òktober 2019 a skirbi ku un di su metanan ta pa rebahá strukturalmente e gastunan di koriente riba nos islanan. Te awe esaki no a keda realisá. Loke nos por konstatá ta ku e gastunan di bida desde 2019 juist a subi: entre otro preisnan di kombustibel, produktonan den supermerkadonan i tarifanan di koriente a subi drástikamente”, segun e miembro di Konseho Insular.
Plan
Coffie ta referí tambe na e echo ku for di 2019 WEB den konsulta ku ministerio di EZK a traha un plan di energia pa yega na 80% di produkshon di energia duradero ku un meks inovativo di mulina di bientu, energia solar i reserva dor di bateria. E invershon aki lo kosta 58 mion dia kua e petishon ta pa 32 mion na supsidio. Esaki lo tin komo konsekuensia ku e tarifanan lo baha poulatinamente ku 50% kompará ku e tarifa aktual di 29 sèn di dòler pa Kilowatuur. Lo tin un bahada di 15 mion dòler pa aña ku ta un bahada pro medio di 24 dòler pa luna pa un kas di famia.
Supsidio di e 32 mion dòler lo duna realse na e deseo ekspresá dor di Tweede Kamer atraves di e moshon di Atje Kuiken kaminda e ta supliká gobièrnu Rutte, di kua Ollongren tambe ta forma parti pa: “het openbaar lichaam Bonaire c.q. WEB actief te faciliteren bij het spoedig verkrijgen van voldoende middelen/subsidies om het verduurzamingsplan uit te voeren op een wijze die bijdraagt aan een structurele verlaging van de tarieven”.
Esfuerso
Coffie ta bisa ku e ta para 100% tras di e plan di WEB i e ta di opinion ku e minister Ollogron lo mester enfoké riba e lokual ta nesesario pa yega na e invershonnan nesesario na WEB.
“Esaki lo demonstrá ku e gabinete ta serio den su esfuersonan pa redusí gastunan aki riba nos isla den e lucha pa limitá pobresa mas tantu ku ta posibel. Palabra i akshon awor ta na minister Ollongren. Nos pueblo tambe tin derecho riba un desaroyo riba e tereno di energia aki ku ta duradero i sostenibel. For di 2008 nos a skohe e rumbo aki i riba propio forsa a hasi invershonnan I na e otro un banda ta deber di gabinete i di nos minister di asuntunan interior pa hasi su máksimo esfuerso pa sostené e esfuersonan aki i pa logra esaki”.


text:
Prome Minister Evelyn Wever-Croes a haya bishita di Sra Astrid Britten, directora di Bibliotheek y sr. Elvis Tromp cu ta pintor y diseño grafico conoci na Aruba.
Sr. Elvis ta e ilustrado di e buki cu ta participa den e Kinderboek Festival 2020 pa cua motibo el a bishita Prome Minister pa regal’e e buki. E buki ta hiba como titulo ‘Ora Ubao, Schelpeneiland. Autornan di e buki ta e Arubiandonan Liliana Erasmus y Robert Reeberg, y dos Hulandes Lizzy van Pelt y Jeroen Hoogerwerf.
E di 28 edicion di e Kinderboek festival 2020, cu ta hiba e tema, Tempo di mi tempo, ta tuma luga e aña aki na un manera virtual diabierna 30 di October atardi y por wak esaki na e canal di television 49.
Prome Minister a keda hopi impresiona cu e buki y e ilustracionnan colorido y bunita di e pintor Elvis Tromp y ta recomenda e buki na tur mayor. Lesamento di buki ta hopi importante pa desaroyo di nos muchanan.
Mi ta encurasha tur mayor y cuidado di nos muchanan, pa cuminsa lesa cu nan di trempan y conta nan storia. Esaki ta e miho regalo cu nos por duna nos muchanan. Lesamento ta habri un mundo grandi pa nan y por ta un fuente di inspiracion y aventura pa nan”, Prome Minister Evelyn Wever-Croes a expresa.


text:
Ideal lo ta pa keda cas y celebra den famia of limita bishita na solamente algun famia directo.
Si ta bay ricibi bishita na cas, limita e cantidad di hende cu bo ta permiti na bo cas na mesun momento.
Prome cu Pasco evita di bishita luganan publico caminda tin hopi aglomeracion di hende, pa asina reduci riesgo di infecta famia y esnan cu bo tin idea di bishita.
Evita brasamento, dunamento di man y sunchimento.
Si lo ricibi bishita, reuni den aire liber pafo di cas, den patio of cura caminda aire ta circula hopi bon, sinta leu di otro na mesanan separa ta miho.
Si bo no tin patio, habri porta y bentana di cas pa aire circula y uza tapaboca.
Persona riba 60 aña den famia, evita di sali haci bishita of si tin bishita cu ta bin cas, evita acerca e persona aki, duna bon pasco di distancia of via telefoon of video chat.
Mantene tur e reglanan di COVID-19 tur momento.
Tur caminda cu no por mantene e 1.5 meter ta wordo recomenda pa bisti tapaboca.
No comparti glas of kelki di bebe, tayo, cuchara, cuchiu of forki cu otro, preferiblemente uza desechabel (plastic), no bebe di e mesun boter of bleki.
Reduci na un minimo of si por, evita alcohol.
Uza hand sanitizer of wipes prome cu drenta un cas unda ta hasi bishita y tambe ora di sali.
Si bo ta sinti malo of algun sintoma di; tosamento, keintura, dolor di cabes, di garganta, dolor di curpa of musculo, diarea, keda cas y no haci ningun bishita ni ricibi ningun bishita, yama bo dokter di cas.
Ta consehabel pa uza tapaboca si ta ricibi bishita paden di cas.
Si ta posibel desinfecta despues di cada bishita.
Core cu pasenshi y segun regla den trafico, si bo ta bao influencia evita di core auto.
Si un persona bin papia cu bo sin tapaboca bisti, hala patras y tene un distancia di minimo 1.5 meter sea paden pa pafor.


text:
Awe mainta team di recherche di Oranjestad (DAR1) conhuntamente cu diferente team di Cuerpo Policial a haci un entrada hudicial na un cas na Caya Bohi.Aki e team di recherche a bin detene 4 persona incluyendo e persona cu nan tawata buscando di inicialnan A.G.J. V.d.L naci na Aruba di 18 aña di edad.
Na e cas a confisca entre otro droga y un arma di candela (pistool).Pa Cuerpo Policial por resolve mas caso cooperacion y informacion di pueblo di Aruba ta hopi importante pesey nos ta pidi si bo tin cualkier informacion jama nos tiplijn: 11141. Nos ta garantisa cu bo ta keda anonimo.


text:
Polis di Turismo
Un di e partnernan ku ta yuda polis den su trabounan di mantenshon di òrdu públiko, ta Politur. E organisashon aki ta okupá su mes ku seguridat i bienestar di prinsipalmente turistanan ku ta bishitá nos isla.
No opstante ku na momentu ku un insidente ku un turista tuma lugá, manera den tur otro kaso ku polis mester akudí, e unidatnan di Politur tambe ta yega p’asina kontinuá ku e kuido di e turista i yud’é kaba di atendé su asuntunan. Aki por pensa riba dokumentunan di biahe i otro pertenensia ku keda hòrtá, pero tambe kualke otro krímen ku e turista bira víktima di dje.
Unidatnan di Politur ta tene vigilansia diariamente den área di playanan i na sitionan di atrakshonnan turístiko. Tambe nan ta atendé kasonan rònt Kòrsou den kua tin turista enbolbí. Politur ta operá for di tres punto stratégiko, esta: Mambo Beach Boulevard, Sambil i e Pòst Westpunt. Nan ta hasi uso di diferente tipo di vehíkulo manera outo, pikòp, ‘quad’, baiskel i ‘segway’, pero tambe nan ta usa teknologianan moderno manera ‘drone’; ya asina nan por alkansá e turista mas fásil.
Politur ta alkansabel riba e number di telefòn 917.


text:
CHADO (G.N.) A WORDU ASESINA KRUELMENTE DEN SU KAS RIBA KAMA (POTRET)
Asesinato registrá den Penstraat. Klik pa bo wak potret.
Algun ratu pasá a tuma lugá un kaso di asesinato den un kas situá den Penstraat na momentu ku algun hòmber a penetrá drenta den un kas i a lòs tres bala dirigí riba e viktima ku tabata riba su kama drumí. E viktima a fayesé na e sitio.
E agresornan a hui bai den un vehikulo i nan a bai na e parti patras di Oranjeschool kaminda nan a sende e vehikulo aki na kandela.
Seguidamente nan a kontinuá nan huida den un otro vehikulo ku tabata kla pará ta warda nan.


text:
FUNDASHON DOJACMC ta presentá ‘KONSIERTO DI JAZZ DI THANKSGIVING & BENDISHON”
FUNDASHON DOJACMC ta presentá ‘KONSIERTO DI JAZZ DI THANKSGIVING & BENDISHON”
Djaweps 28 di novèmber benidero, Fundashon DOJACMC i su spònsernan ta presentá den kuadro di e proyekto “Punda Vibes” di DMO, final di e di 4 edishon di su proyekto “Jazz Vibes Live”. E lugá ta Plaza Djodjo Correa i e orario ta di 7’or pa 10’or di anochi. Manera ya ta kustumber e konsierto aki lo ta kompletamente gratis, miéntras ku su título lo ta: ‘Konsierto di Jazz di Thanksgiving i Bendishon’. Lo tin presentashon di e legendario saksofonista di Jazz yu-di-Kòrsou John James Willekes (“JJ COOL”), The Cool Jazz Experience Band, kompañá pa maestro Gregory Colina i vokalista Charaima Perozo komo special guest. Lider di banda JJ COOL, lo presentá un repertorio consistiendo di jazz klásiko inspirativo, di gospel i komposishon original. E ta invitá tur 60-plussers pa bishitá e konsierto liber aki, sperando ku e lo yena nan ku amor, energia positivo i bendishon. Sigun Sra. Edna Monifa Willekes-King (LadyMo), P.R. director i host di Fundashon DOJACMC, e konsierto ta dediká na nos Grandinan i nos Seniornan di Jazz, komo gesto di rèspèt i rekonosimentu na siudadanonan balioso den komunidat, dor di deleitá nan ku muzik elevativo awor na siere di aña. Adishonalmente, meta di e último konsierto aki ta pa públikamente ekspresá sintimentu di gratitut i apresio na diferente spònser, famia, amigu i boluntario pa nan aporte inkondishonal i asina yuda tene bibu legado di muzik di jazz aki na Kòrsou. E ambiente riba Plaza JoJo Correa lo inkluí tambe stèntnan kaminda e públiko presente por kumpra diferente sorto di artíkulo manera e.o. goya i obra di man, miéntras ku un kantidat limitá di ‘The Jazz Legend Postal Stamp’ lo ta optenibel. Tambe esnan presente por partisipá na diferente loteria i asina gana premionan atraktivo ofresé pa diferente spònser. Tradishonalmente lo instalá tambe un Bar ku snèk i kos di bebe riba e plènchi. Bini unu bini tur bin gosa di un fenomenal nochi di Jazz aki, kombiná ku vürwerk pa masoménos 8.15 den kurason di Punda. Nos ta supliká pa bini ku Bo mes stul. Pa mas informashon bishitá página DMO Punda Loves You Event. Pa posibilidat di benta, tuma kontakto ku Sra. LadyMo via: kuumbadecor@yahoo.com òf telefon 675-5027.
Sra. Edna Monifa Willekes-King
Sekretario Fundashon DOJACMC
Tel: 675.5027


text:
Den 4 siman nan por duna un contesta definitivo si nan ta bay sigui cu e plan di reapertura di refineria. Prome Minsiter Evelyn Wever-Croes a reuni cu representantenan di Quanten Consortium Aruba.
E representantenan ta na Aruba pa sigui negosacionnan cu RDA den e posibel reapertura di nos refineria. Prome Minister a indica cu e reunion a bay hopi bon. For di Quanten Consortium Aruba, Prome Minsiter a haya un update na unda nan ta para y nan ta kere cu den 4 siman nan por duna un contesta definitivo si nan ta bay sigui cu e plan di reapertura di refineria.
“Nan ta zona sumamente positivo y entusiasma y mi a compronde di RDA cu nan no ta premira nada cu ta bay stroba e negosiacionnan. Manera tur hende conoce mi, mi ta un hende cauteloso y mi no ta bay canta gloria te ora nan firma e contract’, Prome Minister a enfatisa.
Prome Minister a indica, cu si tur cos ta bon, Quanten Consortium Aruba (QCA) ta e compania cu lo bay traha riba reapertura di nos refinera. E no lo ta manera antes, un refineria bieu cu ta haci hopi polucion pero un refineria ‘state of the art’.
Den e reunion, nan a comparti nan plannan di di ehecucion. Nan lo inverti 3.5 biyon dollar. Nan ta e compania cu den nan oferta a ofrece e suma di mas halto pasobra nan ta bay saca tur loke ta bieu y remplasa cu ekiponan nobo, moderno, mas limpi y miho pa nos medio ambiente pa asina nan por transiciona nos refineria pa bira uno cu ta draai riba energia alternativo dentro di algun aña.
“A hiba conbersacion tocante e oportunidad pa trabounan y pronto lo tin un ‘job fair’ pa busca trahadonan pa e refineria. Pero e contract mester wordo firma prome y e ora lo haci e job fair. Loke nos kier crea akinan ta e confiansa den e comunidad di Aruba. Nos sa cu hopi hende ta desea pa e refineria habri pronto bek. Hopi hende ta desea di haña trabou eyden. Nos ta bay ofrece un refineria moderno caminda cu nos hobennan cu ta studiando den sector tecnico, EPB, EPI y den exterior por bin haña un trabou na Aruba pasobra nos ta creando cuponan di empleo pa nos hendenan local”, Prome Minister a duna di conoce.
Prome Minister a expresa su confiansa den e proceso cu tabata uno integro y transparente y esey ta e sentimento di tur esnan cu tawata presente. “Basa riba esaki mi tin fe y confiansa cu dentro di poco siman nos lo haña e contesta cu nan ta cla pa traha riba e reapertura di nos refineria.
Nos ta tumando nos tempo, nos no ta core anuncia cos special awor den campaña. Nos kier tuma nos tempo pa nos ta sigur cu tur cos ta bon haci. No manera Citgo cu a celebra cu miyones di florin reapertura di un refneria cu nunca a habri of cu un contract cu a tene nos rehen pa hopi aña.
Nos kier haci cos drechi y bon y mi tin confiansa cu nos ta logra. Nos no por hacie nos so, nos mester di bo. Cu bo nos ta logra saca Aruba for di pandemia, cu bo nos ta logra crea progreso y bienestar pa Aruba”, Prome Minister Evelyn Wever-Croes a termina bisando.


text:
Willemstad, febrüari 8, 2021 – E CAO pa empleadonan di UTS a keda firmá ofisialmente entre SITKOM i UTS riba djamars 2 di febrüari 2021
Mirando e situashon pa ku Covid-19, solamente un grupo chikitu ku a konsistí di tim di maneho di UTS, representantenan di SITKOM i otro miembronan di e tim di negoshashon, tabata presente pa e momento di firma.
“Mi ke yama danki na SITKOM pa e kolaborashon ku a duna i e manera profeshonal ku kua a atendé e negosiashonnan pa e CAO nobo aki,” tabata palabranan di señor Danny Macaya, Country Manager pa UTS, Karibe Hulandes.
E CAO nobo aki ta aplikabel pa empleadonan di UTS den teritorionan di Kòrsou, Boneiru i parti hulandes di St. Maarten.
“Nos a yega aserka nos miembronan den tur teritorionan pa presentá na nan e loke nos a negoshá i a logra pa nan, i nos ta kontentu ku e akuerdo aki,” tabata palabranan di señor Cedric Isei, Presidente di e sindikato SITKOM ku ta representá empleadonan di UTS.
E CAO nobo aki ta drenta na vigor ku fecha retroaktivo 1 di yanüari 2020 i ta konta te ku 31 di desèmber 2022.
© 2017 UTS N.V. All rights reserved.


text:
ORANJESTAD: Siman pasa Minister Endy Croes a reuni cu directora di SKOA, sra. Anuesca Baly. Durante e reunion fructifero a repasa diferente puntonan di atencion.
A dialoga profundo riba infrastructura di algun scolnan di SKOA manera St Aloysuis School y tambe riba algun scol cu ta den necesidad pa drecha nan instalacion di coriente pa asinapor pone airco.
Banda di esaki a papia di e problemanan den veld di enseñansamanera “invallers” y tambe di e scarsedad di SMW’rs. SKOA a mustra su boluntad pa traha hunto pa resolve diferente di e problematicanan aki. Den siman nos dilanti trabounan lo continua den estrecho comunicacion cu entre otro SKOA y ekipo di maneho di otro scolnan unda lo keda reunifrecuentemente
pa logra solucionnan tan anhela.


text:
PDVSA no tin sèn pa invertí den Isla.
Segun e minister di asuntunan di energia Venesolano PDVSA, nan no tin e 2 miar dòler nesesario pa modernisá Isla. E informe aki ta bini despues ku promé minister Ben Whiteman a deklará diferente bia tokante e negosiashonnan en bano pa yega na un “Memorandum of Understanding” (MoU) ku Venezuela. PDVSA tin un kontrakt di “lease” ku ta terminá 31 di desèmber 2019. PDVSA ta spera si, ku un eksplotadó nobo lo sigui despues di 2019 ku refinashon, meskla, warda i eksportá krudo Venezolano pa klientenan di PDVSA, segun un rapòrt di Argus media. Siman pasa Whiteman a firma un MoU ku e kompania Chines Guangdong Zhenrong Energy pa modernisá e kadena energétiko di Kòrsou.


text:
E Ofisina di Impuesto tin diferente tarea. Esnan mas importante ta:
- Imposishon i kobransa di Impuesto di Reino
- Supervishon riba kumplimentu ku lei i regla fiskal
- Kobransa di sierto impuesto insular
Organisashon di ehekushon
Belastingdienst Caribisch Nederland (B/CN) ta un organisashon di ehekushon. B/CN ta un parti di e Belastingdienst Caribisch Nederland i ta ehekutá e leinan di impuesto ku ta na vigor pa e islanan Boneiru, Saba i Sint Eustatius.
Ku B/CN ta un organisashon di ehekushon ta nifiká, ku no ta e mes ta determiná e lei òf por adaptá regla. Ministerio di Finansa ta redaktá legislashon i regulashon stipulá pa Gobièrnu i Eerste i Tweede Kamer di parlamento na Hulanda.
Imposishon i kobransa di Impuesto di Reino
Mayoria hende konosé e Impuesto riba suèldo, pero manera por lesa riba e website aki tin mas tipo di impuesto ku B/CN tin di haber kuné. E Belastingdienst Caribisch Nederland ta responsabel pa ehekushon di e siguiente impuestonan:
- Impuesto di konsumo general
- Impuesto riba inmueble
- Impuesto riba suèldo
- Impuesto riba entrada
- Impuesto di wega di azar
- Impuesto riba resultado
- Impuesto di traspaso
- Akseinsnan
Komo siudadano bo tin di haber ku otro imposishon tambe. Pero esaki e ora ei ta impuesto imponé pa e gobièrnu lokal, manera por ehèmpel impuesto di tera òf impuesto pa vehíkulo motorisá. Algun di e impuestonan lokal aki bo mester paga B/CN via banko.
Deklarashon i papel di impuesto
Pa e Impuesto di konsumo general, e Impuesto riba suèldo, e Impuesto di wega de azar, e Impuesto riba resultado i e Impuesto di traspaso, e pagadó di impuesto proaktivamente mester entregá un deklarashon i paga pareu. Si no hasi esaki òf no na ora, BCN mes ta saka un papel di impuesto (e asina yamá ambtshalve aanslag).
Pa e impuesto riba entrada ta entregá un formulario ku e pagadó di impuesto mester yena i entregá. A base di e datonan aki B/CN ta fiha un papel di impuesto. E resultado di esaki por ta ku bo ta haña sèn bèk òf ainda mester paga aserka, òf ku retenshon riba suèldo ta retenshon final, den e kaso aki bo no mester paga nada aserka i bo no ta haña nada bèk.
Supervishon
Manera ta resultá for di loke tin ariba, pa mayoria impuesto bo mes mester hasi deklarashon i posiblemente paga. Hopi bia kos ta kaba einan. Regularmente e Ofisina di Impuesto ta evaluá deklarashonnan hasí, esaki yama supervishon.
E supervishon aki tin hopi forma, manera
- pa medio di un kòntròl;
- pa medio di un karta ku pregunta;
- pa medio di un kontakto telefóniko.
Imposishon i Kobransa
Bo mester paga tur bo impuestonan via banko. Si bo no hasi esaki, e kobransa ta kuminsá. Na promé instansha e prosedura aki ta kuminsá ku un notifikashon, pero despues por ta ku e dùrwarder mester pasa serka bo, e akshonnan aki ta trese gastu, e gastunan aki e ora ei ta bini riba bo debe di impuesto. Si bo ta premirá problema ku pago, tuma kontakto ku nos pa papia por ehèmpel tokante un areglo di pago.


text: Esaki ta e ultimo siman pa bishita e Expo di e atleta Arubano Shariska Winterdal. ‘My Way of Life’ ta habri tur dia di 7:30 di mainta te cu 4:30 di atardi na oficina di IBiSA na Frankrijkstraat 1 na Eagle. Entrada ta completamente gratis. E ta un expo cu ta wordo considera pa duna inspiracion sigur y ta demostra claramente unda cu bo ta traha y dedica cu disciplina, amor y perseverancia na bo deporte, bo ta logra bo meta y soñonan. Shariska a drenta den e mundo deportivo por medio di Deporte Escolar di IDEFRE tempo cu e tabata un mucha. Awe Shariska ta un maratonista internacional y reconoci den e mundo deportivo aki na IBiSA ta invita henter pueblo di Aruba pa probecha di e ultimo oportunidad pa bin admira y goza di e expo awor cu tin un siman di vacacion escolar. Y laga e expo ‘My Way of Life’ inspira abo y bo


text:
Tag Archives: inscripcion digital
Maneho di Boet Administrativo
Na april di 2016 Parlamento di Aruba a pasa e ley den cual ta duna SVb autorisacion pa sanciona doño di trabao cu no ta cumpli cu inscripcion di nan trahadonan. Desde juli di 2017 e ley aki a drenta na vigor. Cada doño di trabao tin obligacion pa cumpli cu nos leynan di Seguro… Mas Informacion
Servicio Nobo di SVb cu Inscripcion Digital pa Empleadonan Nobo
Awe prome di juli SVb a habri e posibilidad pa doñonan di trabao por inscribi nan empleadonan nobo digital mediante nos website. Tur compania cu recien a actualisa nan datosnan cerca nos (despues di a ricibi un carta pa esaki) a haya un email unda nan por log in riba nos website y asina por… Mas Informacion


text:
WILLEMSTAD – Den futuro Kòrsou mester transformá Sargassum den kombustibel biológiko . Esei sekretario di estado Alexandra van Huffelen ta skirbi den un reakshon riba preguntanan di IPKO, Interparlementair Overleg. E tereno di refineria Isla ta e sitio kaminda esei lo mester sosodé. Te ku awor un kontratista ta kolektá e sargassum ku ta yega tera i ta ward’é riba tereno di agrikultornan. Esaki no ta favorabel pa ... Lesa mas
Naturalesa i medio ambiente
Redukshon rápido di Lionfish riba Sababank
THE BOTTOM – Investigashon ku Sababank Management Unit i Wageningen University and Research a ehekutá, a dokumentá e di tres reduskshon rápido di e populashon di lionfish den e parti óksidental di Oséano Atlántiko for di momentu ku el a yega mas ku ... Lesa mas
TUI ta mensasá STINAPA ku akshon hurídiko pa asosiashon di e kompania ku Chogogo Resort
KRALENDIJK- E kompania di biahe i alabes aerolínea TUI a skibi direktor di STINAPA, Jan van der Ploeg, pa mensasá ku nan lo por kuminsá akshon hurídiko kontra di e organisashon, si esaki ta keda asosiá TUI ku Chogogo. Jeroen den Dikken, Senior Legal ... Lesa mas
EPB: No mishi ku kokolishi afrikano gigante
KRALENDIJK- Departamento di Salubridat Públiko ta hasi yamada pa no mishi ku Giant African Land Snail Den bario di Republiek e siman akí nan a topa ku e Giant African Land Snail (Lissachatina fulica). Departamento di Salubridat Públiko ta konfirmá esaki. Ta ... Lesa mas
Kontribushon pa naturalesa adaptá na $40 pa tur usuario pa aña
KRALENDIJK- Kolegio ehekutivo despues di diferente kòmbersashon ku STINAPA i otro stakeholdernan a skohe pa adaptá e kontribushon di naturalesa i hasi esaki $40 pa tur bishitante. Asina aki e kontribushon di naturalesa ta wòrdu simplifiká, i e ta bira un ... Lesa mas
Kontrakt di maneho di Parke di Fraternan entre STINAPA i FCB
KRALENDIJK - STINAPA i Fundashon Cas Boneriano a firma un kontrakt di maneho di Parke di Fraternan. Ta asina ku pa basta aña kaba STINAPA ta usa e Parke di Fraternan pa aktividat edukativo pa muchanan di skol básiko. E tim di edukashon di STINAPA a krea ... Lesa mas
Muraya ku mester wanta santu na Chogogo no ta funshonando
KRALENDIJK- E awaseru pisá a hasi bon visibel ku e muraya ku mester want santu di e bich artifisial na Chogogo resort, simplemente no ta sirbi pa evitá ku e santu ta kore bai laman ora di bientu fuerte òf yobida pisá. Ta hopi bòmbòshi tabata tin aña pasá ... Lesa mas
WWF-NL ta duna un presentashon na e ‘International Marine Debris Conference’
KRALENDIJK - Resientemente, e di shete ‘International Marine Debris Conference’ (7IMDC) a tuma lugá na Busan, Surkorea. Carolyn Caporusso, konsehero di Wereld Natuur Fonds Nederland (WWF-NL) pa e programa di Karibe Hulandes i koordinadó di Clean Coast Bonaire, ... Lesa mas
Tweede Kamer ke akshon di klima pa Hulanda Karibense
AMSTERDAM - Gabinete Rutte mester determiná mas pronto posibel ki tipo di medidanan ta nesesario pa protehá e munisipionan spesial Boneiru, Sint Eustatius i Saba kontra e konsekuensianan di kambio di klima. Ademas mester hasi investigashon tokante e ... Lesa mas
Mamíferonnan marino den Karibe: un rikesa menasá den nos awanan
Den e último dos añanan Caribbean Cetacean Society (CCS) a bin ta studia setáseonan (bayena i dòlfein) den Antia Menor ku sosten di Wereld Natuur Fonds (WWF-NL), Dutch Caribbean Nature Alliance (DCNA) i otro partnernan. CCS ta revelá e último ... Lesa mas
Investigashon VU: Kambio di klima ta menasá na dal Boneiru hopi duru Greenpeace i habitantenan ta prepará kaso den korte kontra estado Hulandes
KRALENDIJK / AMSTERDAM – Kambio di klima lo dal Boneiru duru si no intervení. Esaki segun investigashon ku Vrije Universiteit Amsterdam (VU) a hasi pa Greenpeace Hulanda. Na fin di e siglo akí, un kinto di e isla ta ser menasá na resultá bou di awa dor di ... Lesa mas
Boluntarionan di Mangrove Maniacs ta planta otro 1300 mangel kora en mangel pretu na kosta
KRALENDIJK- Djabièrnè ku a pasa, e boluntarionan di Mangrove Maniacs, ku ayudo di no ménos ku 75 hende a planta un total di 1300 mangel kora en mangel pretu na kosta. Esaki ta e kantidat mas grandi ku a yega di planta den un solo bes. E mangel kora en ... Lesa mas
Tayér riba tribon i manta den área di Karibe
PHILIPSBURGH - Caribbean Shark Coalition ta organisá e siman aki e promé tayér regional na Sint Maarten tokante tribon i manta. E meta ta pa krea kapasitashon pa sensia i protekshon pa tribon i manta den área di Karibe. Mas ku binti persona, konsistiendo di ... Lesa mas
Grupo nobo di Junior Rangers a kuminsá nan proseso di intodukshon
KRALENDIJK- Riba djasabra un grupo nobo a kuminsá e proseso di introdukshon i kapasitashon na Stinapa. Stinapa a bisa di ta hopi kontentu di a mira un grupo asina grandi di mucha interesá pa bira Junior Ranger. E promé aktividat tabata un kaminanta ... Lesa mas
DCNA a organisá siman di Interkambio pa Junior Ranger 2022
ORANJESTAD- Junior Ranger a kaba di sera nan evento anual di interkambio. Hóbennan di tur seis isla a bini huntu pa siña tokante e biodiversidat úniko ku tin denter di Karibe Hulandes i nan a pone piedra di fundeshi na e futuro kolaborashon ... Lesa mas


text:
Compagnie in de West’ tin ehersisio di 18 pa 25 di Mei na Bonaire. E unidat di Ehérsito normalmente ta stashoná na Kòrsou. E militarnan ta sali mañan pa bai Bonaire ku e barku di Marina Zr.Ms. Pelikaan.
E ehersisio di e skuadron ta konsistí di mas elemento. Asina tin riba e tereno di ehersisio un senario kaminda nan tin un enemigu fiktisio ku nan tin di konfundí. Tambe e militarnan ta ehersé ‘patruynan sosial’ den e besindario di Kralendijk. Aki nan ta bai hiba kombersashonnan ku e poblashon pa asina forma kontakto i interkambiá informashon. Aki naturalmente ta tene kuenta ku ku e situashon aktual di COVID.
E ehersisio na Bonaire ta keda tené pa motibu di e debernan konstitushonal ku e ehérsito tin tambe den Region Karibe. Asina un di e tareanan ta, pa ta kapas pa por defendé e propio teritorio, si en kaso esaki keda ataká. Naturalmente esaki no ta e kaso, pero Defensa ta trein si pa esaki. Pa esaki tambe ta nesesario ku e militarnan ta bon konosí riba kada un di e islanan.
COVID
‘Compagnie in de West’ ta mantené su mes na tur e reglanan di COVID di Bonaire durante e ehersisio. E ehersisio a keda tambe aprobá pa Entidat Públiko Bonaire. Compagnie in de West a bakuná dos biaha kaba na Kòrsou.
E Militarnan di e skuadron di Compagnie in de West ta prosedente di e di 11 Brigada Aeromóbil di Assen. E militarnan a keda ubiká den forma di rotashon na Kòrsou pa un periodo di 4 luna.
Nan por keda utilisá pa proporshoná yudansa den kaso di emergensia of duna asistensha militar na outoridatnan sivil.


text:
Renaissance Curaçao Resort ta klá pa risibí bishitantenan
Renaissance Curaçao Resort & Casino ta kontentu di por yama bishitantenan lokal, Karibe Hulandes i Hulanda bon bini atrobe! Di akuerdo ku maneho a tuma un poko mas largu ku programá pa bolbe habri portanan di e resort, pa motibu ku a probechá e momentu pa upgrade Infinity Beach Club di manera ku ora habri bèk por sirbi tur bishitante den e área remodelá manteniendo nan ekselente servisio. Manera tur hende sá, na yanüari ultimo Renaissance Curaçao Resort & Casino a selebrá engrande su remodelashon ekstenso, pues awor por bisa ku Infinity Beach Club tambe a keda remodelá pa fit e estilo nobo di e propiedat.
Renaissance Curaçao Resort ta un resort klave den Kòrsou su industria turístiko, por a mira esaki den e tantísimo interes ku bishitantenan tabata tin durante di e remodelashon i despues di e re-apertura. Maneho di e resort ta kontentu di anunsiá ku ademas di tur medida di prekoushon i protokòlnan di higiena di Wind Creek Hospitality i Marriott International, a kumpli ku tur esnan di gobièrnu di Kòrsou tambe. Staff i personal di Renaissance Curaçao Resort a keda entrená i aktualisá riba e medidanan preventivo i por bisa ku e resort ta klá pa risibí su bishitantenan.
Welcome Back!
Pa risibí bishitantenan di Kòrsou, Aruba, Boneiru, St. Maarten i islanan BES ta introdusí un oferta super spesial pa estadia bálido te ku Sèptèmber 30, 2020. E tarifa lo ta kuminsando na $139 pa kamber, pa anochi inkluyendo tur impuesto i tambe desayuno pa 2 persona. Estadia ta di mínimo 2 anochi. Tambe, tin un tarifa ‘room only’ di $99, ekskluyendo impuesto. E tarifa(nan) spesial ta únikamente bálido pa reservashonnan nobo. Na momentu di check-in mester presentá un ID bálido. Pa reservashon por yama 435.5000 òf e-mail reservations@curacaorenaissance.com


text:
Dikon bai Halt?
E delitonan pa kua ta manda hóbennan pa Halt ta kisas chikitu, pero tur e delitonan akí huntu ta pèrkurá pa daño i inkietut den komunidat. Por ehèmpel habitantenan di bario tin molèster di bakinan di sushi distruí, korementu sin reibeweis ta peligroso pa otro usuarionan di karetera i e doño di tienda tin pèrdida ora di ladronisia.
Si no atendé e infrakshonnan leve akí, hóbennan por haña e impreshon ku e no ta asina serio. E ora ei diriepente e por bai di malu pa pió: un delito chikitu kometé un biaha so ta bira un patronchi konstante di kondukta ku ta pasa límite. Ta importante pues pa para kriminalidat hubenil den un fase tempran!
Halt ta importante tambe pa hóbennan. Den kaso ku finalisá e trayekto di Halt korekto, ta evitá un anotashon hudisial. Esei ta nifiká ku e hóben no ta haña un karchi di kastigu. Tambe nan ta risibí ayudo durante e trayekto den kaso di eventual problemanan ku ta kousa nan komportashon ku ta pasa límite.


text:
ORANJESTAD, Aruba
Fundacion GO Cultura cu hopi satisfaccion y gratitud por wak atras riba un otro proyecto exitoso cu a conta cu sosten magnifico di nos comunidad.
Un proyecto musical cu a wordo presenta riba dia di San Valentino pa beneficia dos causa importante: rescate, restauracion y renobacion di e Teatro di Ser’i Noka y tambe aporta na e esfuerzo di restauracion di cuatro les lokaal di Cacique Macuarima school destrui door di vandalismo y candela.
Cu sosten y participacion di artistanan Edjean Semeleer, Chris Kross, Rocco Franken, Angelo Kock y Christopher Rodulfo, un recital musical excelente a wordo presenta pa deleite di tur esnan presente. Un concierto intimo cu na final a laga tur hende sinti satisfecho cu hunto a logra recauda fondo no solamente pa e Teatro di Ser’i Noka pero tambe e bunita suma di AWG 2,000 pa Cacique Macuarima.
Den presencia di cabesante Sra. Rachelle Croes-Caster y su coleganan, a haci entrega di esaki e anochi ey mes.
Dicon GO Cultura ta considera e causa aki tambe asina importante?
Pasobra educacion ta un derecho humano fundamental y ta e base di desaroyo sostenibel.
E ta stimula creatividad, e ta prepara y genera individuonan util, inspira, empodera, eleva y ta contribui na un sociedad fuerte, mas sigur y stabil. E tin un rol crucial den formacion di identidad personal y colectivo, influenciando y formando asina un cultura rico y diverso. Fundacion GO Cultura lo sigui sostene Cacique Macuarima den futuro y caminda cu ta posibel, tur causa cu ta enrikece nos herencia cultural y brinda educacion excepcional na e futuro civilizacion cu lo lidera nos pais.
Gradicimento special na tur maestro riba nos isla cu ta brinda educacion na tur nos muchanan y hobennan. Danki pa boso empeño y esfuerzo, poniendo e bienestar di nos muchanan na prome lugar. Un gradicimento inmenso tambe na tur hende y empresa pa e apoyo valioso.


text:
Kralendijk- Despues di notisianan for di Hulanda, kaminda pa di dos biaha a suspendé uso di a bakuna produsí pa e kompania AstraZenica, Gobièrnu di Boneiru a saka un komunikado enfatisando ku na Boneiru ta usa solamente e bakuna di Pfizer.
Gobièrnu di Boneiru a saka un komunikado konfirmando esaki, despues di a tuma nota ku sierto hende na Boneiru a kuminsá duda si nan ke bakuná òf no ora nan a skucha e notisia tokante e desishon pa no bakuná ku e bakuna di AstraZenica, spesialmente pa hende mas hoben ku 60 aña di edat.
Moderna
Kontrali na e situashon na Saba ku St. Eustatius ku a risibí e bakuna merikano Moderna, na Boneiru te asina leu a usa Pfizer so. Persona enkargá ku e program di bakunashon na Boneiru, Joey van Slobbe durante un reuda di prensa djaweps a bisa ku inisialmente no tabata kla si Boneiru lo a haña solamente e bakuna di Pfizer òf otronan tambe, pero te asina hulanda a manda diferente lote di Pfizer so.
“Pa nos tin vários bentaha si nos sigui risibí solamente Pfizer”, Van Slobbe a bisa, notando ku ya nan tin eksperensia ku uso di e bakuna aki, ku mester trata na un manera un tiki diferente, for di otro bakunanan, ku kada un tin su propio manera ku e mester wòrdu wardá i apliká.


text:
Riba diamars a bisti na superheroe
E siman aki nos ta observa e siman di cinta cora, ‘Red Ribbon Week 2022′, di Fundacion Anti Droga Aruba FADA. Ta un siman den cual FADA ta crea conscientisacion den comunidad pa nos hiba un bida liber di droga, atraves di stimula tur hende pa ‘Bisti na Locura’ durante henter e siman aki. Bureau di Minister Maduro di Finansa y Cultura tambe ta participa den e campaña nacional di conscientisacion aki y pesey riba diamars tur colega di bureau a bisti na superheroe.
Forsa no ta bin di capacidad fisico, pero e ta bin di un boluntad indomabel. Hopi ta esnan cu ta lucha cu un adiccion, sea ta droga, alcohol of ambos. Ta pa e motibo aki, Minister Maduro ta haya importante pa crea conscientisacion, no solamente entre muchanan y hobennan, pero sigur tambe entre adultonan pa no uza droga y pa celebra un bida liber di e substancancianan aki.
Minister Maduro y e staf di su bureau ta uni nan mes na e campaña di FADA pa conscientisa y encurasha Pueblo di Aruba pa bisa NO na droga. E mandatario ta gradici FADA pa nan esfuerso di tur dia y alabes ta felicita FADA cu e di 10 aniversario di e campaña pa bisa NO na droga.


text:
Bebi: Desarojo Di Un Bebi Den Su Di 6 Luna
Aki nos ta trese pabo un par di punto tokante desarojo di un bebi den su di 6 luna.
Tene na kuenta ku e puntonan di desarojo di un bebi ku nos ta pone riba nos pagina no ta pa tur bebi igual. Paso no ta tur bebi ta desaroja mes lihe of mescos.
Den e di 6 luna di un bebi
E bebi ku tabata drumi hopi awor ta un bebi investigador yen di energia. Ku 6 luna e bebi por lora, sinta, brabbel i hopi mas. E lo mishi ku bo kara mas tantu. Porta e ta hanjando su prome djentenan i e por purba kome algu mas solido.
Den periodo di su sakamentu di djente e por tin hopi dolor. Bo por konsulta ku bo dokter di kas pa wak si e por rekomenda algu pa e bebi. Pero e remedi di mas mihor pa e bebi den e temporada aki ta di dunele hopi atenshon, brasa i sunchi.
Bo por hasi wega ku bo bebi ku por judele den su desarojo.
Por ehempel: ponele riba su lomba riba bo skochi. Hisele poko poko ku su mannan i lage sinta. Bahele poko poko bek riba su lomba. Asinaki e lo tin ku tene su kabes recht. Hasi esaki un par di biaha. I kada bes ku e sinta, hasi un sonido leuk ku ne pa e hari. Asina bo ta judele desaroja su motoriek(motorische ontwikkeling).
Si lokual nos pone riba nos pagina ta un poko diferente di lokual ku bo zuster, opstetra of ginekologo a bisabo, nos ta konsehabo pa sigi e konseho di nan. Nan konose bo situashon mas mihor. Y no ta tur desarojo di un bebi ta e mesun kos!


text:
Den e programa aki nos invitado ta Sr. Abraham Ramratan Martinez miho konosi komo Papi. Un persona hopi konosi tantu na Korsou komo na Boneiru. Nos a kombersa kune riba su bida, su infansia, pero tambe riba su pashon kual ta laman.
Produkshon: Fundashon Históriko Kultural Boneriano
Durashon: 53 minüt
Fuhikubo ta presentá: Abraham (Papi) Ramratan Martinez
Den e programa aki nos invitado ta Sr. Abraham Ramratan Martinez miho konosi komo Papi. Un persona hopi konosi tantu na Korsou komo na Boneiru. Nos a kombersa kune riba su bida, su infansia, pero tambe riba su pashon kual ta laman.


text:
27 di september rond mundo ta celebra “Dia Mundial di Turismo”. Den cuadro di esaki, Gobierno di Aruba ta reflexiona riba e periodo di crisis cu a impacta Aruba su turismo y reconoce personanan visionario cu a contribui grandemente na desaroyo turistico di Aruba.
Turismo ta pilar economico di Aruba, pesey riba “Dia Mundial di Turismo” e ta importante pa para keto y reflexiona riba diferente aspecto cu a tuma luga den transcurso di e añanan. Algo cu no por keda sin menciona ta e impacto enorme cu e crisis di Covid-19 tabatin riba nos turismo, cual Aruba ta recuperando di dje. Gobierno di Aruba ta haci uzo di e ocasion pa gradici cada persona cu a traves di nan curashi, animo y trabou duro, ta haci cu Aruba su turismo ta recuperando y creciendo.
Den transcurso di añanan, Aruba a conoce diferente persona cu e animo y curashi aki, pero tambe cu hopi determinacion y cu vision pa progreso di nos isla.
Na 1974 (48 aña pasa) sr. Angel Rojer a inicia su trayecto den industria turistico di Aruba cu solamente 2 camber y un vision di yega na mas camber. Mirando e demanda cu tabatin na Aruba, sr. Rojer a expande pa 4 camber y despues 6 y asina a sigui pa 10 camber. Sr. Rojer tabata traha 12 ora pa dia y tabata encarga cu diferente trabou sea e tabata traha cu coriente, tuberianan/ ‘plumbing’ y administracion.
Actualmente, Coconut Inn tin 40 camber y ta un Boutique Hotel renombra na Aruba cu 12 empleado.
Ta danki na personanan manera sr. Angel Rojer, su famia y cada trahado di Coconut Inn, cu Aruba ta marca historia como un di e paisnan cu ta recuperando economicamente mas liher y mas fuerte, danki na e recuperacion turistico.
Pesey riba e Dia Mundial di Tursimo, den nomber di Gobierno di Aruba ta reconoce sr. Angel Rojer pa su contribucion den sector di Turismo di Aruba. “Danki pa bo 48 aña di dedicacion, dinamismo y profesionalismo contribuyendo na Aruba su desaroyo como “Tourism Ambassador” / Embahador di nos turismo.”
Pabien na sr. Rojer y henter su famia cu ta sostene, sin lubida cada empleado cu door di traha hunto por wak bek y celebra e bunita logro aki.


text:
ORANJESTAD, Aruba: Chef de Partie, Gloria Baena tin 10 aña trahando na Riu Hotels, unda cu e ta haya cu e trahadonan ta bon trata pe hotel. Nan ta traha duro pero nan na final di dia nan empleadonan por mira e fruto cu turistanan ta bin bek y e trato cu empleadonan ta ricibi ta uno bon.
E funcion di chef de partie ta despues di e di dos chef y di cual ta manera un supervisor. Gloria Baena tin cu supervisa cu tur cuminda ta bon y ta sali bon procesa. Tambe e mester controla e restaurant y percura cu tur cos ta bon, e clientenan ta na gusto.
Gloria Baena a cuminsa 10 aña pasa na Riu Palace Aruba y e no tabatin conocemento di e trabou den cushina. El a cuminsa como cook helper, despues el a bira prome coki y a bira segundo coki y awo e ta chef de partie. Pero e deseo di Gloria Baena ta pa bira segundo chef. Durante tur e añanan aki el a subi un tiki y esey ta e motibo cu e kier sigui subi un step.
“Mi ta hopi gradici cu Riu, pasobra tur locual cu mi tin ta danki na Riu”, Gloria Baena a expresa. E trabou a dun’e pasenshi pasobra Gloria Baena no tabatin conocemento di e trabou y awo Riu tin confiansa den su persona.


text:
Awe mainta, parlamentario sr. Alan Howell a bin dilanti pa asina duna splicacion tocante e retiro di gobierno cu a tuma luga dia 30 di maart despues cu sr. Howell a ricibi un carta di investigacion di malversacion di fondo di fraccion POR.
Sr. Howell ta bisa cu tur situacion mester tende tur dos banda di medaya, e ta bisa cu ta keda pa cada ciudadano evalua kico nan mes ta sinti di e decision lihe cu a wordo tuma pa retiro di gabinete Wever-Croes.
Te ainda e caso ta den investigacion, pa e motibo aki sr. Howell ta bisa no a spera cu siman pasa tur decision a keda tuma, ora el a haya e carta cu tin un investigacion di malversacion di fondo cu tumano luga pero nada concreto.
Segun sr. Howell, el a ricibi un yamada di minister president pa pidi splicacion tocante e asunto, su persona a bisa cu te ainda no por bisa mucho mas cu esey pa motibo di investigacion tumando luga.
E ta bisa cu prome minister a bisa cu ‘mi sa suficiente’ cu esaki e siguiente yamada di minister sr. Andin Bikker a bin dilanti pa puntra kico e situacion ta, sr. Howell a duna mesun contesta anto sr. Bikker a bisa ‘tin cu haci locual tin cu haci’ y cera telefon.
Pa su sorpresa, el a ricibi e noticia cu gobierno a cay y ta pa motibo di sr. Alan Howell. “Nan a informa cu situaicon ta serio pasobra ta minister president a bay gobernador entrega gabinete.”
Segun sr. Howell ta bisa con tur cos a bay asina lihe, sin prome minister por a tene reunion cu lider di fraccion, esta prome minister, Ricardo Croes y su persona ‘no a pidi reunion urgente cu coalicion’ y puntra pa asina mi tin oportunidad pa mustra mi inocencia’.
For di sr. Howell su punto di bista for di masha tempo kier a laga gobierno cay. “Mi sa cu tin hopi responsabilidad cu nan kier a laba man di dje, no ta husto cu ta mal usa un momento asina pa tira gobierno riba nomber di Alan Howell anto laga un pais sin gobierno y sin mandato cla.”
Segun sr. Howell ta un falta di respet sin duna su persona un oportunidad pa prueba su mes. Un otro punto cu e ta menciona ta e asunto di su ex coleganan di partido POR.
E ta splica cu for di basta tempo ta trahando riba e lista di partido POR pa eleccion benidero. Anto cu for di e mesun tempo sr. Andin Bikker y parlamentario sra. Dellanira Maduro a bisa cu no tin interes pa sigui forma parti di partido POR.
E ta bisa cu ta un show y haci manera e momento oportuno pa distancia nan mes for di e partido. “Mi kier splica pueblo di forma transparente pa asina nan por compronde e berdad tras di tur movecion cu tin andando.”
Pa locual ta trata e placa di finanzas, e ta bisa cada fraccion ta haya 15.000 florin na disposicion cu por wordo usa. E ta bisa cu si cierto transaccion cu por a tuma luga, MOT por a lant aun melding y por a puntra kico tabata e motibo.
E ta bisa cu fraccion tin un tesorero caminda tin tur transaccion riba un buki y por wak unda tur finanzas a bay. “Si tin cualkier transacion cu a bay den mi fondo pa mi cuenta personal, un unico manera por ta cu mi a duna un trabounan di fraccion un voorschot pa haci trabou despues presenta invoice na e tesorero pa debolbe e placa bek.”


text:
“For di momento cu bo aparato hudicial ta distancia di bo decisionnan of nenga di cumpli cu bo instruccionnan, ta momento pa bo mes saca bo mesun conclusion”, asina Robert Candelaria, miembro di fraccion di AVP den Parlamento a vocifera…
Duna nos Luz Berde
Danki na Bo sosten partido AVP por a sirbi Aruba durante añanan largo. Den periodo 2009-2017 nos a traha duro pa haci nos isla miho, mas bunita y mas solido. Nos a logra hopi. Pero tin hopi mas pa haci. E trabou cu nos a haci durante ultimo e periodo aki ainda ta visibel tur caminda: kilometernan di caminda a wordo construi y hopi mas a wordo reconstrui. Barionan y areanan publico cu tabata decai awe ta bunita y dushi pa biba y pasa tempo aden. E hospital nobo t’ey awor pa duna miho servicio na comercio y miho cuido na ciudadanonan. Scolnan cu tabata den mal estado a wordo reconstrui y a traha scolnan nobo. Cada un di e proyectonan aki a contribui na crea trabou y miho servicio. Nan ta embeyece nos pais y crea oportunidadnan nobo pa nos hendenan y nos economia.
Tuma contacto cu mi
- Avenida Alo Tromp 56 Oranjestad, Aruba
- +297 5830911
- Weg Sero Preto 9 San Nicolas, Aruba


text:
Kòntròl adishonal sosten di corona ta start
Na febrüari 2022 ta tuma lugá un kòntròl adishonal na Hulanda Karibense di e medidanan di sosten di corona ku for di mart 2020 te ku òktober 2021 tabata na enkargo di unidat SZW di RCN. Via e ‘Areglo di Emergensia di SZW’ i e ‘Kompensashon di EZK’, a otorgá na total mas o ménos 98 mion na sosten di emergensia na Boneiru, Saba i Sint Eustatius. E kompanianan ku a saka durante e sondeo, mester motivá e informashon ku nan a duna riba nan formulario di petishon ku dokumentashon mas aleu.
Te ku òktober 2021 mas ku 900 empresario na Hulanda Karibense a hasi uso di un òf tur dos medida di sosten. Ta otorgá e sosten di corona a base di informashon ku e petishonario yena. E a firma ku e informashon aki ta kuadra. A skohe pa e método aki e tempu ei, pa e sosten por yega serka e kompanianan afektá mas rápido posibel. E método ta rekerí integridat di e petishonario. Na momentu ku nan situashon kambia, kompará ku nan situashon na momentu di aplikashon, e kompanianan mester entregá un formulario di kambio. I si nan ta sospechá di ta risibí kompensashon inkorektamente, nan mester mèldu esaki.
Segun tempu, unidat SZW di RCN a tuma kontakto ku e petishonario solamente si tin señal di uso inkorekto di e areglonan. Si resultá ku a paga di mas, hopi bia den bon konsulta ku otro, ta deskontá òf paga bèk e montante. Ministerio Públiko (OM BES) ta atendé e kasonan kaminda tabatin sospecho ku a entregá informashon inkorekto intenshonalmente.
Den febrüari 2022, e kòntròl adishonal lo tuma lugá. Promé ku 1 di febrüari lo informá e kompanianan ku a selektá durante e sondeo tokante e kòntròl adishonal por eskrito. Inspekshon di Labor di unidat SZW di RCN ta ehersé e investigashon den kolaborashon ku Inspekshon di Labor di Hulanda. Meta di e kòntròl adishonal aki ta pa wak si e sistemátika relativamente simpel di e medidanan di sosten a funshoná. Banda di esei naturalmente tambe ta kontrolá e legalidat di e fondonan risibí.
E medidanan di sosten
A introdusí e Areglo di Emergensia di SZW i e Kompensashon di EZK na komienso di e krísis di corona pa sostené empresarionan na Hulanda Karibense ku gastunan di salario i gastunan fiho. For di 13 di mart 2020 te ku 12 di òktober 2021 aproksimadamente 700 empresa a hasi uso di e areglo di emergensia di SZW, pa por mantené 3535 trahadó na trabou. Banda di esaki, tabata suplementá e entradanan di 1079 empresario independiente i 554 eks empleado (ku no por a mantené nan trabou) a haña un kompensashon via e Areglo di Emergensia.
E ‘Kompensashon di EZK’ ta un supsidio for di Ministerio di Asuntunan Ekonómiko i Klima pa yuda empresario pa paga gastunan fiho durante di e krísis. E kompensashon ta konsistí di seis areglo ku ta sigui otro. Respektivamente 901, 563, 457, 419, 453 i 290 empresario a hasi usa di e areglo. Ámbos medida a terminá na òktober 2021, ora a resultá ku e ekonomia a kuminsá move atrobe.


text:
ORANJESTAD – Embassy Suites by Hilton na Aruba ta habri na januari 2023. Tabata awe cu minister di Turismo Dangui Oduber, a bishita Embassy Suites by Hilton. E bishita aki a tuma luga como parti di un proyecto cu a inicia e aña aki, caminda cu ta bishita diferente hotel pa haña mas informaction tocante nan vision. Durante e bishita, Sr. Oduber a haña oportunidad pa topa cu e gerente general di Embassy Suites, Pablo Casal. Embassy Suites ainda ta bou di construction y lo wordo inaugura oficialmente den Januari di 2023. Durante e recorido a wordo indica cu Embassy Suites ta e di dos brand cu mas aña di existencia di Hilton.
Durante e encuentro aki un presentacion a wordo duna di tur e amenidadnan cu e hotel ak ta bai ofrece. E hotel ta consisti di 330 camber, di cual tur camber ta suites. Lo tin 134 king suites, 196 double queen suites y tambe lo tin 2 grand suite. Tur e cambernan aki lo tin bunita bista, cu opcion pa lama y tambe opcion di mira ariba Bubali Plas.
Durante e bishita tambe nan a splica cu tur camber cu wordo bendi lo inclui desayuno. Nan lo tin un restaurant den e lobby cu ta yama “Brickstone” y tambe bandi pool lo tin un otro grill restaurant cu ta yama “Splash”. Tambe nan a splica cu nan lo ofrece un recepcion di dos ora tur anochi, cu bebida inclui pa tur nan huespednan. Esaki ta parti di nan strategia tambe pa diferencia nan mes for di otro hotelnan na Aruba, y tambe un oportunidad pa socialisa.
Den e segundo fase di e hotel nan lo tin un spa y tambe un casino. Tambe nan a mustra e tunel cu ta conecta e hotel cu Eagle Beach. E hotel a focus tambe pa traha un ballroom hopi espacioso y diferente meeting rooms cu por wordo huza pa ora di evento den grupo of pa diferente ocasion.
Ta un inversion di $130 miyon cu lo bai crea entre 150-200 cupo di trabou cual ta hopi importante pa Aruba. A compronde cu ya caba tin varios profesional Arubiano den servicio di e hotel.